text:
Şu gün Mary welaýatynyň Serhetabat etrabynda hem-de Owganystanyň Hyrat şäherinde Türkmenistan-Owganystan-Pakistan-Hindistan (TOPH) gaz geçirijisiniň gurluşygynyň täze tapgyryna badalga bermek, Türkmenistan-Owganystan-Pakistan (TOP) ugry boýunça elektrik geçiriji hem-de optiki-süýümli aragatnaşyk ulgamlarynyň düýbüni tutmak, şeýle hem Serhetabat-Turgundy demir ýoluny ulanmaga bermek mynasybetli dabaralar geçirildi. Olara Türkmenistanyň Prezidenti Gurbanguly Berdimuhamedow hem-de ýurdumyza gelen Owganystan Yslam Respublikasynyň Prezidenti Mohammad Aşraf Gani, Pakistan Yslam Respublikasynyň Premýer-ministri Şahid Hakan Abbasi hem-de Hindistan Respublikasynyň Daşary işler döwlet ministri Mobaşar Jawed Akbar gatnaşdylar.
Giň gerimli düzümleýin taslamalaryň başyny başlaýan milli Liderimiz tarapyndan yzygiderli amala aşyrylýan Garaşsyz, Bitarap Watanymyzyň döredijilikli daşary syýasy strategiýasy bu taryhy ähmiýetli wakalarda anyk beýanyny tapýar. Şol taslamalar sebitde we dünýäde parahatçylygy we durnuklylygy berkitmäge, dostlukly gatnaşyklary, hoşniýetli goňşuçylygy hem-de giň netijeli hyzmatdaşlygy ösdürmäge ýardam edýär.
Ýeri gelende ýatlasak, 2015-nji ýylyň dekabrynda Mary welaýatynda TOPH gaz geçirijisiniň, şeýle hem ägirt uly “Galkynyş” gaz käniniň senagat taýdan özleşdirilmeginiň üçünji nobatdakysynyň desgalarynyň gurluşygyna badalga berildi, şol ýyl döwletimiziň Bitaraplygynyň şanly 20 ýyllygyna beslendi. Şu günki wakalaryň “Türkmenistan- Beýik Ýüpek ýolunyň ýüregi” diýen şygar astynda geçýän 2018-nji ýylda bolup geçmeginiň çuňňur manysy bar. Häzirki döwürde ady rowaýata öwrülen bu gadymy ýol, ençeme asyrlar mundan ozal türkmen topragyndan hem geçip, bu gün täze görnüşde dikeldilýär, döwletleriň we halklaryň arasynda söwda-ykdysady we ynsanperwer-medeni gatnaşyklary berkitmek we has-da işjeňleşdirmek pikirini özünde jemleýär.
Möhüm ykdysady we durmuş wezipelerini çözmegiň nukdaýnazaryndan amatly hasaplanylýan TOPH taslamasy şol asylly maksada kybap gelýär. Ony ähli ýurtlaryň – taslama gatnaşyjylaryň hoşniýetli syýasy erkiniň birleşmegi nukdaýnazaryndan deňi-taýy bolmadyk desga, ählumumy durnukly ösüşiň aýrylmaz şerti hökmünde energiýa howpsuzlygynyň häzirki zaman gurluşyny döretmäge uly goşant diýip atlandyrmak bolýar.
Şonuň bilen birlikde, bu taslama – Türkmenistan energetika strategiýasyny amala aşyrmakda nobatdaky möhüm ädim bolup, milli ýangyç-energetika toplumyny döwrebaplaşdyrmak, geljegi nazara almak bilen, onuň kuwwatyny artdyrmak, öndürijileriň, üstaşyr geçirijileriň we sarp edijileriň bähbitleriniň deňagramlylygynyň üpjün edilmegi bilen dünýä bazarlaryna energiýa serişdelerini ugratmagyň diwersifisirlenen ulgamyny döretmek onuň esasy ugurlary bolup durýar. Hormatly Prezidentimiz Gurbanguly Berdimuhamedowyň netijeli başlangyçlary öňde goýlan maksatlary gazanmaga gönükdirilip, Birleşen Milletler Guramasynyň Baş Assambleýasynyň degişli rezolýusiýalary biragyzdan kabul etmegi olaryň möhümdigine hem-de zerurdygyna aýdyň şaýatlyk edýär.
Türkmenistan deňhukukly, özara bähbitli hyzmatdaşlyk nukdaýnazaryndan çykyş edip, bu möhüm ulgamda däbe öwrülen gatnaşyklary saklamak bilen, daşary ýurtly hyzmatdaşlar bilen göni energogatnaşyklaryň çäklerini ep-esli giňeltdi, dünýäniň öňdebaryjy nebitgaz kompaniýalary, abraýly maliýe düzümleri bilen ýakyn gatnaşyklary ýola goýdy. Türkmen topragynda “mawy ýangyjyň” ägirt uly gorlarynyň bolmagy barada abraýly halkara bilermenleri tarapyndan ykrar edilen ýagdaý biziň ýurdumyza tebigy gazyň dürli ugurlarda uzakmöhletleýin iberilmegini kepillendirmäge mümkinçilik berýär, dünýä bazarlarynda oňa bolan isleg örän uly bolup durýar.
TOPH gaz geçirijisiniň ugrunda täze elektrik geçiriji ulgamyň çekiljekdigi hem bellärliklidir. Gaz geçirijiniň ähli düzümleýin desgalaryny energiýa üpjünçiliginden başga-da, geljekki elektrik geçiriji ulgam elektrik energiýasyny Owganystanyň üsti bilen Pakistana hem-de Günorta Aziýanyň beýleki ýurtlaryna ibermäge mümkinçilik döreder. Şeýle hem şol ugur boýunça TOP optiki-süýümli ulgam geçiriler. Bu bolsa üç ýurduň arasynda maglumat-kommunikasiýalar ulgamynyň ösmegi bilen bir hatarda, Aziýa sebitiniň bu böleginde goşulyşmak işlerini güýçlendirmäge ýardam eder.
Serhetabat-Turgundy demir ýolunyň gurulmagy hem-de işe girizilmegi barada aýdylanda bolsa, ol ýylsaýyn berkeýän hoşniýetli goňşuçylyk türkmen-owgan gatnaşyklarynyň, Türkmenistanyň Owganystanyň asuda ösmegine, onuň durmuş-ykdysady düzümini dikeltmäge, goňşy döwletleriň sebit we dünýä hojalyk gatnaşyklar ulgamyna goşulmagyna mynasyp goşandynyň aýdyň subutnamasydyr.
Bu polat ýoluň gurluşygyna geçen ýylyň noýabrynda milli Liderimiziň hut özi badalga berdi. Döwlet Baştutanymyzyň belleýşi ýaly, häzirki döwürde ulag gatnawlarynyň ösdürilmegi netijeli halkara hyzmatdaşlygynyň esasy şertleriniň birine öwrülýär. Bu babatda ýol gurmagy gadym döwürlerden bäri asylly iş hasaplap gelýän türkmen halky bu däbini mynasyp dowam edip, Beýik Ýüpek ýoluny dikeltmäge mynasyp goşandyny goşýar.
Şu gün irden hormatly Prezidentimiz Gurbanguly Berdimuhamedow dikuçarda Marydan dabaraly çäreleriň geçirilýän ýerine – Serhetabat etrabyna ugrady. Dikuçar birsalymdan ýörite taýýarlanan meýdança gelip gonýar.
Onuň ýanynda milli lybasly gyzlar döwlet Baştutanymyza gül desselerini gowşurdylar. Bu ýerde hormatly Prezidentimizi Mejlisiň Başlygy, hökümet agzalary, ýurdumyzyň harby we hukuk goraýjy edaralarynyň ýolbaşçylary garşyladylar.
Soňra bu ýere Owganystan Yslam Respublikasynyň Prezidenti Mohammad Aşraf Gani, Pakistan Yslam Respublikasynyň Premýer-ministri hem-de Hindistan Respublikasynyň daşary işler döwlet ministri geldiler.
Ozal habar berlişi ýaly, düýn Maryda Türkmenistanyň Prezidenti Pakistanyň hökümetiniň Baştutany hem-de Hindistanyň ýokary wezipeli wekilleri bilen ikitaraplaýyn duşuşyklary geçirdiler. Olaryň barşynda hyzmatdaş ýurtlaryň mizemez dostluk gatnaşyklaryna hem-de netijeli hyzmatdaşlyga üýtgewsiz ygrarlydygy tassyklanyldy. Bu gatnaşyklar uzakmöhletleýinlik, deňlik we özara bähbitlilik ýörelgelerine esaslanýar.
Milli Liderimiz Gurbanguly Berdimuhamedow we belent mertebeli myhmanlar dabaralaryň geçirilýän ýerine bardylar.
Şeýle hem bu ýerde Beýik Ýüpek ýoluna bagyşlanan sergi guraldy. Onuň eksponatlary dört ýurduň – TOPH taslamasyna gatnaşyjy ýurtlaryň halklarynyň gadymdan gözbaş alýan özboluşly däp-dessurlary, baý medeniýeti barada aýdyň düşünje almaga mümkinçilik berýär.
Ýurdumyzyň ekspozisiýasy şu ýylyň şygaryny – “Türkmenistan – Beýik Ýüpek ýolunyň ýüregi” diýen şygary açyp görkezýär we meşhur ýoluň taryhy bilen tanyşmaga mümkinçilik berýär. Bu ýoluň bir bölegi türkmen topragyndan geçipdir. Bu ýerde görkezilen karta hem bu barada gürrüň berýär. Eksponatlaryň hatarynda pile bar. Ondan dürli matalary, lybaslary, ajaýyp halylary taýýarlamak üçin ulanylýan ýüpek sapaklar alynýar. Diwarlyklar dabara gatnaşyjylary Beýik Ýüpek ýolunyň ugrunda ýerleşen Türkmenistanyň bütin dünýäde meşhur taryhy-medeni ýadygärlikleri, şeýle hem milli amaly-haşam sungatynyň önümleri bilen tanyşdyrýar. Şol önümleriň hatarynda türkmen zergärleri tarapyndan taýýarlanylan bezeg şaý-sepleri we elbetde, meşhur türkmen halylary bar.
Bu ýerde mowzuklaýyn suratlar, şeýle hem halk senetçiliginiň ussatlarynyň işleri görkezilýär. Olar milli lybaslary we baş gaplary, keçeleri, agaçdan ýasalan sowgatlyklary, keramikadan we misden ýasalan önümleri, at esbaplaryny, saz gurallaryny, hususan-da, dutarlary taýýarlamakda öz ussatlyklaryny görkezýärler.
Pakistanyň pawilýonlarynda amaly-haşam sungatynyň önümleri, şol sanda däp bolan keşdeler, saz gurallary goýlupdyr. Pakistanly hyzmatdaşlaryň eksponatlary hem dostlukly ýurduň tebigy ajaýyplyklary barada tanyşmaga mümkinçilik berýär.
Owganystanyň ekspozisiýasynda, esasan hem, Hyrat welaýatynyň gymmatlyklary görkezilýär. Bu ýerde dürli sowgatlyklary, milli keşdeleriň nusgalaryny, suratkeşleriň täsin işlerini we beýlekileri görmek bolýar. Hyratda kowçum bolup ýaşaýan türkmenleriň taýýarlan halylary aýratyn ünsüňi çekýär. Olar milli halyçylyk sungatyny aýawly saklaýarlar hem-de nesilden-nesle geçirýärler.
Türkmenistanyň Prezidenti we belent mertebeli myhmanlar dört ýurduň halklaryny birleşdirýän mizemez dostlugyň, doganlygyň we hoşniýetli goňşuçylygyň özboluşly nyşanyna öwrülen sergi bilen tanyşdylar.
Şanly waka mynasybetli sungat ussatlary döredijilik sowgatlaryny taýýarlap, ajaýyp aýdym-sazly, tansly çykyşlaryny joşgunly ýerine ýetirdiler.
Türkmenistanyň Prezidenti, Owganystan Yslam Respublikasynyň Prezidenti, Pakistan Yslam Respublikasynyň Premýer-ministri hem-de Hindistan Respublikasynyň daşary işler döwlet ministri ýörite gurnalan bina barýarlar, onuň mejlisler zalynda köpsanly dabara gatnaşyjylar ýygnandylar. Olaryň hatarynda Mejlisiň Başlygy, Ministrler Kabinetiniň Başlygynyň orunbasarlary, harby we hukuk goraýjy edaralaryň, ministrlikleriň we pudak edaralarynyň, jemgyýetçilik guramalarynyň ýolbaşçylary bar. Bu ýere ýygnananlaryň arasynda, şeýle hem ýurdumyzda işleýän diplomatik wekilhanalaryň, birnäçe ýurtlaryň wekiliýetleriniň baştutanlary, abraýly halkara maliýe düzümleriň, şol sanda Aziýa we Yslam ösüş banklarynyň, daşary ýurtlaryň işewür toparlarynyň, ýurdumyzyň hem-de daşary ýurtlaryň köpçülikleýin habar beriş serişdeleriniň wekilleri bar.
Hormatly Prezidentimiz Gurbanguly Berdimuhamedow belent mertebeli myhmanlary we bu ýere ýygnananlaryň ählisini gadymy türkmen topragynda hoş gördük diýip mübärekläp, şu gün sebitiň döwletleriniň doganlyk halklarynyň jana-jan bähbitlerine hyzmat etjek Türkmenistan–Owganystan–Pakistan–Hindistan gaz geçirijisiniň Owganystanyň çäginden geçjek böleginiň gurluşygyna badalga beriljekdigini, şeýle hem 500 kilowatlyk Türkmenistan–Owganystan–Pakistan elektrik geçirijisiniň we optiki-süýümli aragatnaşyk geçirijisiniň düýbüniň tutuljakdygyny nygtady.
Tebigy gazyň ägirt uly gorlaryna eýe bolan Garaşsyz döwletimiz mawy ýangyjy diwersifikasiýa ýoly bilen eksport etmek boýunça tutumly işleri alyp barýar diýip, milli Liderimiz sözüni dowam etdi. Sebäbi, energiýa serişdeleriniň dünýä bazarlaryna iberilýän ugurlarynyň köptaraply düzümlerini döretmegiň hasabyna artdyrmak Bitarap döwletimiziň energetika syýasatynyň möhüm bölegi bolup durýar. Şu gün nobatdaky tapgyryna badalga berilýän Türkmenistan–Owganystan–Pakistan–Hindistan gaz geçirijisiniň taslamasy hem muny aýdyň görkezýär.
Uzynlygy 1840 kilometre ýetiriljek gaz geçiriji doly ulanmaga berlenden soň, ýylda 33 milliard kub metr türkmen tebigy gazyny akdyrmaga mümkinçilik berer diýip, döwlet Baştutanymyz aýtdy. Bu bolsa, sebitiň ýurtlarynyň durnukly ösmegine, durmuş-ykdysady taýdan galkynmagyna hem-de energetika howpsuzlygynyň üpjün edilmegine ýardam eder.
Mälim bolşy ýaly, 2015-nji ýylyň dekabr aýynda Türkmenistan–Owganystan–Pakistan–Hindistan gaz geçirijisiniň türkmen böleginiň gurluşygyna badalga berildi diýip, hormatly Prezidentimiz Gurbanguly Berdimuhamedow sözüni dowam etdi. Bu dabaralara taslama gatnaşýan dört ýurduň döwlet hem-de Hökümet ýolbaşçylary gatnaşdylar. Häzirki döwürde gaz geçirijiniň ýurdumyzyň çäginden geçýän böleginiň gurluşygy meýilnama laýyklykda alnyp barylýar.
Gorlary boýunça dünýäde ikinji orunda durýan «Galkynyş» käninden gözbaş aljak TOPH taslamasynyň durmuşa geçirilmegi sebitde möhüm durmuş meselelerini çözmekden başga-da, parahat we durnukly ösüşi berkitmäge hem ýardam eder. Müňlerçe täze iş orunlaryny döretmäge mümkinçilik berer. Şunuň bilen baglylykda, milli Liderimiz bu iri möçberli taslama Aziýanyň Ösüş bankynyň hem işjeň gatnaşýandygyny we hemmetaraplaýyn goldaw berýändigini aýratyn belledi. Munuň üçin hormatly Prezidentimiz minnetdarlyk bildirdi.
Asyryň iri gaz geçirijisiniň ugry boýunça optiki-süýümli aragatnaşyk ulgamyny gurmak hem göz öňünde tutulýar diýip, döwlet Baştutanymyz belledi. Bu işleri Türkmenistanyň Aragatnaşyk ministrligi amala aşyrar we ýurdumyzyň serhedinden Owganystanyň üsti bilen Pakistana çenli 814 kilometr aralyga optiki-süýümli aragatnaşyk ulgamyny çeker. Nesip bolsa, bu taslamanyň doly durmuşa geçirilmegi bilen, geljekde Ýewropa we Günorta–Gündogar Aziýa ýurtlarynyň arasynda Türkmenistan möhüm maglumat köprüsi bolup hyzmat eder.
Hormatly Prezidentimiz Gurbanguly Berdimuhamedow Garaşsyz döwletimiziň goňşy Owganystan Yslam Respublikasy bilen ulaglar babatdaky hyzmatdaşlygy ösdürmäge hem uly ähmiýet berýändigini nygtap, Türkmenistan–Owganystan–Täjigistan demir ýolunyň eýýäm ulanmaga berlen Kerki–Ymamnazar–Akina bölegini muňa mysal edip görkezdi.
Ýurdumyzyň Demir ýol ulaglary ministrligi ýaňy-ýakynda Owganystanyň Turgundy stansiýasyna çenli umumy uzynlygy 13 kilometr bolan demir ýoly hem düýpli abatlady we täzeden gurdy. Bu taslamanyň amala aşyrylmagy bilen, stansiýanyň geçirijilik kuwwaty has-da artyp, Owganystanyň haryt dolanyşygy üçin ähmiýeti ýokarlandy. Owgan önümlerini halkara bazarlaryna çykarmaga, daşary ýurt harytlaryny bolsa, gysga we amatly ýol bilen ýurda getirmäge mümkinçilik açyldy.
Netijede, goňşy Owganystanyň Aziýa-Ýuwaş ummany sebitiniň döwletlerine çykmak bilen, Demirgazyk–Günorta we Gündogar–Günbatar ugurlary boýunça Merkezi Aziýanyň çäklerinden geçýän halkara ulag geçelgeleriniň möhüm bölegine öwrülmegi üçin zerur şertler dörär diýip, milli Liderimiz aýtdy. Bu ýol doganlyk ýurdy Türkmenbaşy Halkara deňiz porty bilen birleşdirip, oňa deňziň üstünden Azerbaýjana, Gruziýa, Türkiýä we Ýewropa döwletlerine çykmaga mümkinçilik berer.
Bu özara hyzmatdaşlyk Garaşsyz döwletimiz bilen Owganystanyň arasynda üstünlikli ösdürilýän hoşniýetli goňşuçylyk gatnaşyklarynyň ýene-de bir aýdyň mysalydyr diýip, hormatly Prezidentimiz Gurbanguly Berdimuhamedow nygtady. Täze taslama iki doganlyk ýurduň ulag düzümlerini giňeltmäge hem-de ýokary derejeli logistiki hyzmatlaryny hödürlemäge gönükdirilendir.
Şunuň bilen birlikde, Türkmenistanyň Baştutany ygtybarly hyzmatdaş hökmünde özüni tanadyp gelýän Garaşsyz ýurdumyz bilen elektrik energetikasy babatda hyzmatdaşlyk etmäge gyzyklanma bildirýän döwletleriň we kompaniýalaryň sanynyň yzygiderli artýandygyny nygtady. Hususan-da, günortadaky we günorta-gündogardaky goňşy ýurtlar türkmen elektrik energiýasyna uly isleg bildirýärler.
Türkmenistan bilen Owganystanyň arasynda energetika babatdaky özara hyzmatdaşlyk hem barha giň gerime eýe bolýar. Owgan halky indi ençeme ýyllardan bäri türkmen elektrik energiýasyndan ýeňillikli şertlerde peýdalanyp gelýär. Biz doganlyk ýurda eksport edilýän elektrik energiýasynyň möçberini artdyrmak maksady bilen, täze stansiýalary, elektrik geçiriji ulgamlary yzygiderli gurýarys diýip, milli Liderimiz belledi. Şu gün bolsa, şolaryň ýene-de biriniň, ýagny Türkmenistan–Owganystan - Pakistan elektrik geçirijisiniň gurluşygyna badalga berler.
Bu bolsa, Türkmenistan–Owganystan–Pakistan–Hindistan gaz geçirijisiniň ugrundaky desgalary elektrik energiýasy bilen üpjün etmekden başga-da, ony Owganystanyň üsti bilen Pakistana we Günorta–Gündogar Aziýa döwletlerine eksport etmäge hem mümkinçilik berer. Agzalyp geçilen taslamalaryň amala aşyrylmagy sebitiň ýurtlarynyň arasynda netijeli hyzmatdaşlygy ösdürmäge, olaryň ykdysady kuwwatyny artdyrmaga giň ýol açar diýip, döwlet Baştutanymyz nygtady.
Hormatly Prezidentimiz Gurbanguly Berdimuhamedow bu ýere ýygnananlary ýokarda agzalan iri gurluşyklara badalga berilmegi bilen tüýs ýürekden gutlap, şeýle möhüm taslamalaryň durmuşa geçirilmeginiň Garaşsyz, Bitarap Watanymyzyň dünýä döwletleri bilen özara bähbitli, hoşniýetli gatnaşyklaryny mundan beýläk-de berkitmekde ýene-de bir möhüm ädim boljakdygyna ynam bildirdi.
Milli Liderimiz çykyşyny tamamlap, ýurdumyzda 2018-nji ýylyň Beýik Ýüpek ýoluna bagyşlanandygyny, munuň bolsa onuň şygarynda öz beýanyny tapandygyny belledi. Biziň hemmämiz şu günki gün bu gadymy ýoly dikeltmek boýunça ägirt uly taslamanyň täze öwüşginde iş ýüzünde durmuşa geçirilýändigine syn edip bileris. Şunuň bilen baglylykda, döwlet Baştutanymyz ýakyn wagtda Türkmenbaşy şäherinde täze Halkara deňiz portunyň açylmagynyň meýilleşdirilýändigini aýdyp we pursatdan peýdalanyp, dabara gatnaşyjylary ony ulanmaga bermek dabarasyna gatnaşmaga çagyrdy.
Soňra dabaraly çärä gatnaşyjylara Owganystan Yslam Respublikasynyň Prezidenti Aşraf Gani ýüzlendi.
Dostlukly ýurduň Lideri ýygnananlary mübärekläp, sebit ösüşi nukdaýnazaryndan şu günki wakanyň ägirt uly ähmiýetini belledi. Mohammad Aşraf Ganiniň nygtaýşy ýaly, häzirki döwürde Hindistandan, Pakistandan we beýleki ýurtlardan başlap, Günorta Aziýa döwletleri ähli ugurlarda döwletara gatnaşyklaryny işjeň ösdürýärler. Şol bir wagtyň özünde Merkezi Aziýa Günorta Aziýanyň döwletleri bilen hyzmatdaşlygy giňeldip, netijeli hyzmatdaşlygy pugtalandyrmakda köpri bolup hyzmat edýär.
Türkmenistanyň Bitaraplyk ýörelgelerine esaslanan oýlanyşykly daşary syýasy ugry Owganystan üçin örän möhümdir diýip, belent mertebeli myhman sözüni dowam etdi we biziň ýurtlarymyzyň arasyndaky gatnaşyklaryň netijeli häsiýete eýedigini kanagatlanmak bilen belledi. Şol gatnaşyklar bolsa ikitaraplaýyn görnüşde hem-de sebit we köptaraplaýyn derejede netijeli ösdürilýär.
Türkmenistanyň Prezidenti Gurbanguly Berdimuhamedowyň öňdengörüjilikli we parasatly syýasaty sebitde örän möhüm ähmiýete eýedir diýip, jenap Mohammad Aşraf Gani nygtady we ykdysadyýetiň okgunly ösmeginiň, durmuş babatda durnuklylygyň hem-de ägirt uly kuwwatyň bolmagynyň häzirki Türkmenistanyň aýratyn alamatlary bolup durýandygyny nygtady. Häzirki döwürde özara gatnaşyklaryň pugtalandyrylmagy uly ähmiýete eýedir diýip, goňşy ýurduň Baştutany nygtady.
Owgan Lideri ýygnananlary şu günki şanly waka bilen gutlap, Türkmenistanyň Hökümetiniň syýasatynyň hem-de TOPH gaz geçirijisini gurmak işinde ädilen ädimleriň möhüm ähmiýete eýedigine aýratyn ünsi çekdi. OYR-nyň Prezidenti türkmen tarapyna bu taslamany durmuşa geçirmäge saldamly goşandy üçin hoşallyk bildirip, döwlet Baştutanymyza tutuş sebit üçin uly ähmiýete eýe bolan bu taslamany mundan beýläk-de goldamak baradaky haýyş bilen ýüzlendi.
Häzirki döwürde TOPH diňe bir gaz geçirijisi bolmak bilen çäklenmän, eýsem, ýurtlary birleşdirýän geçelge bolup hyzmat etmelidir. Bu diňe bir ykdysady taslama bolmak bilen çäklenmän, eýsem, syýasy ähmiýetli taslamadyr. Gaz geçirijisiniň ugrunda elektrik geçiriji, optiki-süýümli aragatnaşyk ulgamlarynyň gurulmagy Türkmenistany, Merkezi Aziýany Çabahar porty bilen baglanyşdyrmaga mümkinçilik berer.
Müňýyllyklaryň dowamynda bu sebitiň halklary parahatçylykda ýaşaýarlar diýip, owgan Lideri sözüni dowam etdi we gadymy döwürlerden başlap, sebitiň siwilizasiýanyň iri merkezi bolandygyny nygtady. Bu ýerde dürli ylymlar, şol sanda matematika ösüpdir. Taryhdan mälim bolşy ýaly, Maryda, Hyratda, Multanda ylymda öçmejek yz galdyran hem-de biziň häzirki gatnaşyklarymyzyň genji-hazynasyna uly goşant goşan beýik şahsyýetler ýaşapdyr we döredipdir.
Häzirki döwürde sebitiň ýurtlary özygtyýarly döwletler hökmünde işjeň hyzmatdaşlyk edýärler. Ägirt uly taryhy tejribäni nazara almak bilen, şu günki möhüm waka ykdysady hyzmatdaşlygy mundan beýläk-de ösdürmek hem-de sebitimizde howpsuzlygy üpjün etmek üçin uly ähmiýete eýedir diýip, Mohammad Aşraf Gani nygtady. Şunuň bilen baglylykda, owgan Lideri pakistan we hindistan tarapyna şu dabaralara gatnaşýandygy hem-de TOPH taslamasyny goldaýandygy üçin hoşallyk bildirdi. Bu taslamanyň amala aşyrylmagy dört ýurduň ählisiniň ykdysady taýdan ösmegi üçin örän wajypdyr. Munuň özi beýleki köp taslamalary amala aşyrmaga mümkinçilik berer diýip, belent mertebeli myhman belledi.
Şu gün biz diňe bir gaz geçirijisiniň gurluşygynyň düýbüni tutmak bilen çäklenmän, eýsem, geljekki nesillerimiz üçin hyzmatdaşlygyň binýadyny goýýarys diýip, Owganystanyň Prezidenti aýtdy. Jenap Mohammad Aşraf Gani hormatly Prezidentimiz Gurbanguly Berdimuhamedowa uly tagallalary, şol sanda Serhetabat-Turgundy demir ýoluny gurmak işindäki tagallalary üçin tüýs ýürekden hoşallyk bildirdi we häzirki döwürde täze möhüm tapgyra gadam basan ikitaraplaýyn gatnaşyklaryň mundan beýläk-de üstünlikli ösdüriljekdigine ynam bildirdi.
Soňra Pakistan Yslam Respublikasynyň Premýer-ministri Şahid Hakan Abbasa söz berildi. Ol ýygnananlary mübärekläp, hormatly Prezidentimiz Gurbanguly Berdimuhamedowa Türkmenistan-Owganystan-Pakistan-Hindistan gaz geçirijisiniň owgan böleginiň elektrik geçiriji hem-de optiki-süýümli aragatnaşyk ulgamynyň düýbüniň tutulmagyna gatnaşmaga çakylygy hem-de bildirilen myhmansöýerlik üçin hormatly Prezidentimiz Gurbanguly Berdimuhamedowa hoşallyk bildirdi.
Meniň üçin şu gün bu ýerde bolmak uly hormatdyr diýip, belent mertebeli myhman Türkmenistanyň Baştutanyna halkara energetika hyzmatdaşlygy meselelerine oýlanyşykly çemeleşýändigi hem-de bu strategiki ulgamda öňe süren oňyn başlangyçlary üçin tüýs ýürekden hoşallyk bildirdi.
Pakistanyň Premýer-ministriniň nygtaýşy ýaly, şu günki wakalar örän möhüm ähmiýete eýedir. TOPH gaz geçirijisini gurmak pikiri iş ýüzünde amala aşyrylýar, diýmek, sebitiň halklarynyň arasyndaky asyrlaryň jümmüşinden gözbaş alýan taryhy gatnaşyklar dikeldilýär we netijeli döwletara hyzmatdaşlygy üçin täze mümkinçilikler döredilýär.
Jenap Şahid Hakan Abbasi TOPH taslamasyna gatnaşýan ýurtlaryň ählisiniň ýolbaşçylaryna hoşallyk bildirip, Pakistanyň täze energiýa geçirijisine aýratyn gyzyklanma bildirýändigini belledi. Munuň özi okgunly ykdysady ösüş depgini we degişlilikde, ýurduň energiýa serişdelerine artýan islegleri bilen şertlendirilendir.
Pakistanyň hökümetiniň Baştutany şeýle hem elektroenergetika ulgamyndaky taslamalaryň we Merkezi Aziýanyň hemmetaraplaýyn ösmegine ýardam etjek halkara ulag-üstaşyr geçelgelerini döretmegiň ähmiýetini nygtady.
Pakistan mundan beýläk hem bu ugurda işjeň hyzmatdaşlyk etmäge taýýardyr diýip, Premýer-ministr Şahid Hakan Abbasi aýtdy we TOPH taslamasy boýunça hyzmatdaşlary, şeýle hem Aziýanyň ösüş bankyny gaz geçirijisiniň gurluşygynyň täze tapgyrynyň başlanmagy bilen ýene-de bir gezek gutlady.
Hindistan Respublikasynyň daşary işler döwlet ministri, öz nobatynda, ýygnananlary mübärekläp, Türkmenistanda bolmaga, aýratyn hem şeýle taryhy pursatlarda bolmaga hemişe şatdygyny belledi. Türkmen we hindi halklarynyň dostlugy we hyzmatdaşlygy müňýyllyklardan gözbaş alýar diýip, jenap Mobaşar Jawed Akbar aýtdy we asyrlaryň dowamynda emele gelen bu gatnaşyklaryň hyzmatdaşlygy mundan beýläk-de çuňlaşdyrmak üçin möhüm binýat bolup durýandygyna ynam bildirdi.
Şunuň bilen baglylykda, Hindistanyň wekili Baýram han Türkmen barada ýatlap geçip, öz baýlygyny paýlaşmaga we asylly işlere ruhlandyrmaga ukyply adamyň belent mertebesini wasp edýän goşgy setirlerini getirdi we olary türkmen Lideri - hormatly Prezidentimiz Gurbanguly Berdimuhamedowyň ählumumy parahatçylygyň we abadançylygyň bähbidine Türkmenistanyň eýe bolan baýlyklaryndan peýdalanmaga gönükdirilen häzirki başlangyçlary bilen baglanyşdyrdy. Hindistanyň daşary işler döwlet ministri bu pikiri: “Bilimler wagtyň geçmegi bilen ösýär, rowaçlygy paýlaşsaň, ol köpelýär” diýen meşhur nakyl bilen berkitdi.
Jenap Mobaşar Jawed Akbar Türkmenistan – Owganystan – Pakistan – Hindistan taslamasynyň ähmiýetine ünsi çekip, onuň durmuşa geçirilmeginiň umumy maksadyň nyşany bolup durýandygyny, geljege uly umyt bilen garamaga mümkinçilik berýändigini belledi. Ýokary wezipeli myhman TOPH-nyň durmuş babatdaky ähmiýetini belläp, transmilli energoköprüsiniň gurulmagynyň sebitiň ilatynyň ýaşaýyş-durmuş şertlerini ep-esli gowulandyrmaga ýardam etjekdigini, onuň mundan beýläk-de okgunly ösmegine kuwwatly itergi berjekdigini nygtady. Çünki, gaz diňe bir energiýa bolmak bilen çäklenmän, eýsem, ol ösüşdir. TOPH gaz geçirijisi hindi ykdysadyýeti üçin hem möhüm taslama bolup durýar. Ol diňe bir ýurtlary birleşdirmek bilen çäklenmän, eýsem, sebitde bar bolan beýleki mümkinçilikleri nazara almak bilen, täze şertleri hem döredýär. TOPH – bu taryhyň täze sahypasydyr diýip, jenap Mobaşar Jawed Akbar nygtady.
Dostlukly ýurduň daşary işler döwlet ministri türkmen-hindi hyzmatdaşlygynyň geljegi barada aýdyp, dürli ulgamlarda, aýratyn hem IT tehnologiýalar ulgamynda ikitaraplaýyn gatnaşyklaryň geljeginiň uludygyny nygtady. Hindistan Türkmenistanyň Prezidenti Gurbanguly Berdimuhamedowyň öňdengörüjilikli syýasatyny goldaýar. Şol syýasatyň üstünlikli durmuşa geçirilmegi bolsa TOPH taslamasynyň iş ýüzünde amala aşyrylmagyna mümkinçilik berdi diýip, ýokary wezipeli myhman belledi.
Çykyşynyň ahyrynda jenap Mobaşar Jawed Akbar türkmen Lideriniň Beýik Ýüpek ýolunyň häzirki şertlerde gadymy däp-dessurlaryň gaýtadan dikeldilmegi bolup durýandygy baradaky sözlerini getirdi. Optiki-süýümli aragatnaşyk ulgamynyň gurulmagy hem onuň dowamyna öwrüler. Hindistan Respublikasynyň daşary işler döwlet ministri TOPH gaz geçirijisiniň gurluşygynyň nobatdaky tapgyryna badalga berilmegi bilen hemmeleri gutlap, bu ägirt uly taslama gatnaşýan ýurtlaryň halklaryna ösüş we rowaçlyk arzuw etdi.
Soňra resminamalara gol çekmek dabarasy boldy. Türkmenistanyň Hökümetiniň, Owganystan Yslam Respublikasynyň Hökümetiniň hem-de Pakistan Yslam Respublikasynyň hökümetiniň arasynda Türkmenistan-Owganystan-Pakistan elektrik geçirijisi barada hökümetara Ylalaşygyna hem-de Türkmenistan-Owganystan-Pakistan-Hindistan gaz geçirijisiniň taslamasy boýunça kabul ediji döwletiň Hökümeti bilen Ylalaşygyň baş şertlerine gol çekilýär.
Dabaranyň dowamynda teleköpri geçirilip, onuň üsti bilen Türkmenistanyň Prezidenti Gurbanguly Berdimuhamedow dabaraly ýagdaýda Türkmenistan-Owganystan-Pakistan-Hindistan gaz geçirijisiniň nobatdaky tapgyrynyň gurluşygyna, Türkmenistan-Owganystan-Pakistan elektrik geçirijisiniň we optiki-süýümli aragatnaşyk geçirijisiniň düýbüniň tutulyşyna, şeýle hem Serhetabat-Turgundy täze demir ýolunyň açylyşyna ak pata berdi.
Bu ýere ýygnananlar TOPH energiýa geçirijisiniň nobatdaky böleginiň iki polat turbalarynyň seplenilişiniň kebşirlenilişine, elektrik geçirijisiniň we optiki-süýümli aragatnaşyk geçirijisiniň düýbüniň tutulyşynyň başlanyşyna uly gyzyklanma bilen syn etdiler. Bu işler ýöriteleşdirilen tehnikalaryň we enjamlaryň kömegi bilen amala aşyryldy.
Soňra dabara gatnaşyjylar serhet ýakasyndaky Serhetabat türkmen stansiýasyndan goňşy Owganystanyň Hyrat welaýatyna demir ýol wagonlarynyň düzüminiň ugraýşynyň şaýady boldular. Täze polat ýoly boýunça ilkinji gezek daşalan ýükleriň hatarynda Türkmenistanda öndürilen nebit önümleri, azyk we senagat harytlary, gurluşyk serişdeleri boldy.
Doganlyk owgan halkyna hemmetaraplaýyn kömek we goldaw berýän Türkmenistan täze türkmen-owgan ýolunyň gurulmagyny dolulygyna öz üstüne aldy. 2017-nji ýylyň noýabr aýynyň ortalarynda Aşgabatda geçirilen Owganystan boýunça 7-nji sebitleýin ykdysady hyzmatdaşlyk maslahaty şu meselelere bagyşlanyp, şonda tutuş sebit üçin ähmiýetli ylalaşyklar gazanyldy. Eýýäm şol aýyň ahyrynda türkmen demirýolçylary Owganystanyň Turgundy şäherine çenli polat ýoly gurmaga girişdiler. Ine, bu gün bolsa ol ulanmaga berildi.
Teleköpri tamamlanandan soň, bu ýere ýygnananlaryň dykgatyna ýörite wideoşekiller hödürlenildi. Onda Türkmenistanyň ýangyç-energetika toplumyny ösdürmegiň ileri tutulýan ugurlary, özara bähbitli hyzmatdaşlygy işjeňleşdirmek üçin giň mümkinçilikleri şertlendirýän ýurdumyzyň ägirt uly energetika kuwwaty barada gürrüň berildi. Mowzuklaýyn wideoşekiller şeýle hem netijeli döwletara hyzmatdaşlygy artdyrmak, sebiti durmuş-ykdysady taýdan depginli ösdürmek, sebitara goşulyşmak işlerini höweslendirmek üçin TOPH gaz geçirijisiniň, Türkmenistan-Owganystan-Pakistan elektrik geçirijisiniň we optiki-süýümli aragatnaşyk geçirijisiniň taslamalarynyň, şeýle hem Serhetabat-Turgundy demir ýolunyň ägirt uly ähmiýetini açyp görkezýär.
Dabara tamamlanandan soň, Türkmenistanyň Prezidentiniň, Pakistan Yslam Respublikasynyň Premýer-ministriniň hem-de Hindistan Respublikasynyň daşary işler döwlet ministriniň dört ýurduň Döwlet baýdaklarynyň öňünde surata düşmek dabarasy boldy.
Soňra Türkmenistanyň we Owganystanyň Baştutanlary, Pakistanyň hökümetiniň ýolbaşçysy we Hindistanyň daşary işler döwlet ministri Serhetabat etrabyndan Owganystanyň Hyrat şäherine ugradylar, şol ýerde şu günki dabaralar dowam etdi.
Baýramçylyk çäreleri “Möwlana Jelaletdin Balh” kongresler merkezinde geçirildi. Bu ýerde, merkezi girelgäniň öňünde hormatly Prezidentimiz Gurbanguly Berdimuhamedowy Prezident Mohammad Aşraf Gani mähirli mübärekledi.
Iki ýurduň Liderleri dostlarça görşüp, binanyň eýwanyna barýarlar we däbe görä, Türkmenistanyň hem-de Owganystanyň Döwlet baýdaklarynyň öňünde surata düşýärler.
Dabaranyň öňüsyrasynda hem wekiliýetleriň baştutanlarynyň gatnaşyjy ýurtlaryň Döwlet baýdaklarynyň öňünde bilelikde surata düşmek dabarasy boldy. Soňra dabara gatnaşyjylar mejlisler zalyna barýarlar.
Keramatly Gurhandan aýatlar okalýar.
Owganystan Yslam Respublikasynyň Prezidenti owgan topragynda geçirilýän dabara gatnaşyjylary hem-de belent mertebeli myhmanlary mähirli mübärekläp, şu gün gadymy Hyrat şäheriniň diňe bir Owganystan üçin däl, eýsem, tutuş sebit üçin, geljekki nesiller üçin möhüm ähmiýete eýe bolan taryhy wakalaryň şaýady bolýandygyny nygtady.
Jenap Mohammad Aşraf Gani TOPH gaz geçirijisini gurmak baradaky taslamanyň durmuşa geçirilmegi bilen biziň ýurtlarymyzyň arasynda baglanyşdyryjy geçelgäniň döredilýändigini belläp, onuň amala aşyrylmagynda owgan ýaşlarynyň hem işjeň gatnaşjakdygyna ynam bildirdi.
Owganystanda Türkmenistanyň energetika we ulag-aragatnaşyk ulgamlarynda başyny başlan, tutuş sebite ösüş we rowaçlyk getirýän iri taslamalaryň amala aşyrylmagyna uly umyt baglanylýar.
Şunuň bilen baglylykda, goňşy döwletiň Baştutany hormatly Prezidentimiz Gurbanguly Berdimuhamedowa Owganystany asuda ýagdaýda dikeltmäge berilýän yzygiderli goldaw üçin tüýs ýürekden hoşallyk bildirip, owgan halkynyň bu işlere ýokary baha berýändigini hem-de doganlyk türkmen halky bilen gadymdan gözbaş alýan dostlukly gatnaşyklara çuňňur sarpa goýýandygyny belledi.
Prezident Mohammad Aşraf Ganiniň belleýşi ýaly, TOPH gaz geçirijisiniň gurulmagy hem-de ugurdaş taslamalaryň durmuşa geçirilmegi köpugurly sebit hyzmatdaşlygyny has-da berkider, oňa täze itergi berer, ilatyň ýaşaýyş-durmuş şertleriniň has-da gowulandyrylmagyna ýardam eder. Bu taslamalaryň durmuşa geçirilmegi bilen adamlaryň öýüne ýagtylyk we ýylylyk geler.
Owgan Lideri belent mertebeli myhmanlary we ýygnananlaryň ählisini şu şanly wakalar bilen ýene-de bir gezek gutlap we dabara gatnaşandyklary üçin hoşallyk bildirip, öz ýurdunyň netijeli sebit gatnaşyklaryna, dostlukly we hoşniýetli goňşuçylyk hyzmatdaşlygyna ygrarlydygyny tassyklady.
Türkmenistanyň Prezidentine söz berilýär. Milli Liderimiz Gurbanguly Berdimuhamedow dabara gatnaşyjylara ýüzlenip, owgan kärdeşi Mohammad Aşraf Ganä görkezen myhmansöýerligi hem-de şu dabaraly çäräni ýokary derejede gurandygy üçin, tüýs ýürekden minnetdarlyk bildirdi.
Şu gün biziň ählimiz üçin uly baýram. Biz bu baýramy doganlyk owgan halky, pakistanly we hindistanly dostlarymyz, şeýle hem beýleki ýurtlardan gelen dostlarymyz bilen bilelikde belleýäris diýip, döwlet Baştutanymyz aýtdy. Bu duşuşyk biziň oý-pikirlerimiziň hem-de maksatlarymyzyň birdigini aňladýar. Alyp barýan netijeli hyzmatdaşlygymyzyň aýdyň tassyklanmasy bolup durýar. Biz şu hyzmatdaşlygyň oňyn netijelerini görýäris we oňa buýsanmaga haklydyrys.
TOPH gaz geçirijisiniň nobatdaky tapgyrynyň, Türkmenistanyň, Owganystanyň we Pakistanyň arasynda elektrik geçiriji hem-de optiki-süýümli aragatnaşyk ulgamynyň gurluşygyna başlanmagy, «Serhetabat–Tungundy» demir ýolunyň gurulmagy bu taslamalara gatnaşyjy ähli döwletleriň olara örän jogapkärli çemeleşendigini, uzakdan görüjiligini hem-de ylalaşygyny, öz borçnamalaryna ygrarlydygyny aýdyň görkezýär diýip, hormatly Prezidentimiz Gurbanguly Berdimuhamedow sözüni dowam etdi.
Bu taslamalar halkara hyzmatdaşlygyny has-da işjeňleşdirmek we giňeltmek, şol işe beýleki ýurtlary, halkara ykdysady birleşmelerini we maliýe guramalaryny, işewür bileleşiklerini çekmek üçin hem täze mümkinçilikleri açýar.
Bularyň ählisi strategik maksatlarymyzyň iş ýüzünde üstünlikli durmuşa geçirilýändigini–biziň ýurtlarymyzyň kontinentde we bütin dünýäde ykdysady gatnaşyklara işjeň goşulýandygyny aýdyň görkezýär.
Milli Liderimiz bu günki wakalaryň doganlyk Owganystan üçin ägirt uly ähmiýetiniň bardygyny belläp, şeýle möhüm desgalaryň işe girizilmeginiň Owganystany ykdysady taýdan ösdürmäge, onuň senagat we durmuş üpjünçilik ulgamlaryny dikeltmäge uly itergi berjekdigine ynam bildirdi. Munuň özi doganlyk owgan halkynda öz güýjüne bolan ynamy artdyrar, parahat we ykdysady taýdan gülläp ösýän döwleti döretmekde ylalaşygy hem-de agzybirligi gazanmagyň täsirli şertine öwrüler.
Hormatly Prezidentimiz Gurbanguly Berdimuhamedowyň nygtaýşy ýaly, owgan tarapynyň gatnaşmagynda iri üpjünçilik taslamalarynyň, hususan-da, energetika we ulaglar ýaly örän möhüm ugurlarda amala aşyrylmagynyň häzirki döwürde aýratyn uly ähmiýeti bardyr. Şunuň bilen baglylykda, döwlet Baştutanymyz Owganystanyň giň hyzmatdaşlyk gatnaşyklarynda doly hukukly we işjeň gatnaşyjy hem-de hyzmatdaş bolmagy üçin ähli mümkinçiliginiň bardygyny belledi.
Türkmenistan şu meselede Owganystan üçin strategik geljegi görýär. Şoňa görä-de, biz hut şu garaýyşdan ugur almak bilen, möhüm taslamalary öňe sürýäris. Bu taslamalaryň üstünde netijeli işleri alyp barýarys we geljekde hem alyp bararys. Ýurdumyz mundan beýläk-de Owganystana hemmetaraplaýyn syýasy-diplomatik, ykdysady we ynsanperwer kömegini berer diýip, milli Liderimiz aýtdy.
Döwlet Baştutanymyzyň nygtaýşy ýaly, Merkezi we Günorta Aziýa işjeň halkara ykdysady hyzmatdaşlygy üçin tebigy giňişlikdir. Hut şu ýerlerden köp asyrlaryň dowamynda Aziýa bilen Ýewropany birleşdiren gadymy söwda ýollary geçipdir. Häzirki döwürde bu sebitleriň döwletleri esasy bölegini energetika we ulag ulgamlary düzýän ählumumy ykdysady hyzmatdaşlygy ösdürmekde möhüm orny eýeleýär. Şu ulgamlarda taslamalaryň amala aşyrylmagy Ýewraziýa giňişliginde ulag hem-de energetika gatnaşyklaryny amatly ýagdaýa getirmek üçin ägirt uly mümkinçilikleri açýar.
Şoňa görä-de, biziň sebitimiz kontinentde söwda-ykdysady hyzmatdaşlygyň täze nusgalaryny emele getirmegiň örän möhüm bölegine öwrülýär. Bu bolsa, öz gezeginde täze ykdysady gatnaşyklaryň, hyzmatdaşlygyň has giň görnüşiniň binýadyny döretmek barada aýtmaga mümkinçilik berýär. Munuň özi ählumumy geoykdysadyýetde düýbünden täzeçe pikirlenmegiň, ony ösdürmegiň strategik geljegini görmegiň aýdyň mysaly bolup durýar diýip, milli Liderimiz belledi.
Türkmenistan–Owganystan–Pakistan–Hindistan gaz geçirijisiniň, Türkmenistandan Owganystana we Pakistana elektrik hem-de optiki-süýümli aragatnaşyk ulgamlarynyň, şeýle hem Serhetabat–Turgundy demir ýolunyň taslamalary häzirki döwürde düýpli geosyýasy şerte öwrülýär. Bu taslamalaryň amala aşyrylmagy Aziýadaky we onuň çäklerinden daşardaky umumy ýagdaýlara hem özüniň örän uly oňyn täsirini ýetirer. Sebitde durnukly ösüşi we howpsuzlygy üpjün etmegiň möhüm şerti bolar. Syýasy gatnaşyklar ulgamyna goşmaça durnuklylyk berip, ençeme möhüm meseleler boýunça kontinentiň ýurtlarynyň garaýyşlaryny ýakynlaşdyrmaga ýardam eder diýip, döwlet Baştutanymyz aýtdy.
Bularyň ählisi bilelikde halkara syýasy we ykdysady hyzmatdaşlygyny ýola goýmak üçin oňat esas bolup durýar. Merkezi we Günorta Aziýa sebitlerini üstünlikli ösdürmäge ýardam berip, hoşniýetli goňşuçylyk gatnaşyklarynyň, özara hem-de köptaraply bähbitleri gazanmagyň saldamly şertine öwrülýär. Şoňa görä-de şu günki wakalaryň biziň döwletlerimiz üçin örän uly ähmiýeti bardyr. Sebäbi, gurluşygyna şu gün badalga berlen energetika hem-de ulag-kommunikasiýa taslamalary Türkmenistanyň, Owganystanyň, Pakistanyň we Hindistanyň ykdysadyýetlerini işjeň ösdürmäge ýardam berer diýip, milli Liderimiz nygtady.
Täze ýaşaýyş-durmuş hem-de senagat üpjünçilik ulgamlaryny gurup, goşmaça iş orunlaryny açmaga mümkinçilik döreder. Bularyň ählisi bolsa, sebitde ýaşaýan adamlaryň bähbidine, olaryň hal-ýagdaýyny ýokarlandyrmaga, özleriniň we geljekki nesilleriniň ertirki güne ynamly bolmagyna hyzmat eder diýip, döwlet Baştutanymyz belledi.
Biz şeýle möhüm we giň gerimli taslamalary bilelikde amala aşyrýandygymyza buýsanyp bileris diýip, milli Liderimiz nygtady we bu taslamalaryň amala aşyrylmagynyň biziň ýurtlarymyzyň arasyndaky mizemez dost-doganlygyň hem-de hyzmatdaşlygyň aýdyň nyşanyna, hakyky hoşniýetli goňşuçylyk gatnaşyklarynyň alamatyna öwrüljekdigine ynam bildirdi. Goý, bu ýollar bizi gülläp ösüşiň täze belentliklerine ýetirsin.
Sözüniň ahyrynda hormatly Prezidentimiz Gurbanguly Berdimuhamedow dabaralara gatnaşýan adamlaryň ählisini bu şanly waka bilen ýene-de bir gezek tüýs ýürekden gutlap, Prezident Mohammad Aşraf Ganä, doganlyk owgan halkyna parahatçylyk we abadançylyk baradaky iň gowy arzuwlaryny ýetirmegini haýyş etdi.
Pakistan Yslam Respublikasynyň Premýer-ministri Şahid Hakan Abbasi dabara gatnaşyjylary we dört ýurduň halklaryny mübärekläp, hemmeleri şu günki şanly waka – TOPH gaz geçirijisiniň owgan böleginiň gurluşygynyň başlanmagy bilen gutlap, sebitde parahatçylygy, durnuklylygy we ösüşi üpjün etmekde bu energetika taslamasynyň durmuşa geçirilmeginiň taryhy ähmiýetini nygtady.
Bellenilişi ýaly, Pakistan Türkmenistanyň Prezidentiniň halkara başlangyçlaryna ýokary baha berýär. Şol başlangyçlar netijesinde sebit ähmiýetli giň möçberli taslamalar durmuşa geçirilýär. Bu diňe bir gaz geçirijisi däl, eýsem, elektrik geçiriji we optiki-süýümli aragatnaşyk ulgamlarydyr. Şol başlangyçlar netijeli döwletara gatnaşyklarynyň mundan beýläk-de çuňlaşdyrylmagyna hyzmat eder, millionlarça adamyň durmuşyny düýpli özgerder.
Pakistanyň Hökümetiniň Baştutany bu taslamanyň sebitiň taryhynda täze eýýamyň başlanýandygynyň özboluşly buşlukçysyna öwrüljekdigini nygtap we pursatdan peýdalanyp, owgan halkyna aýratyn gutlaglaryny beýan etdi.
Premýer-ministr Şahid Hakan Abbasi hormatly Prezidentimiz Gurbanguly Berdimuhamedowa we Owganystanyň Prezidenti Mohammad Aşraf Ganä myhmansöýerlik hem-de çäreleriň ýokary derejede guralandygy üçin tüýs ýürekden hoşallyk bildirip, pakistan tarapynyň özüniň hyzmatdaşlyk borçnamalaryna gyşarnyksyz ygrarly boljakdygyna ynandyrdy.
Hindistan Respublikasynyň daşary işler döwlet ministrine söz berilýär. Ol dabara gatnaşyjylary TOPH gaz geçirijisiniň gurluşygynyň nobatdaky tapgyrynyň başlanmagy, elektrik geçiriji we optiki-süýümli aragatnaşyk ulgamynyň çekilmegi hem-de täze polat ýoluň açylmagy bilen gutlap, bu wakalaryň döwletara hyzmatdaşlygyny uzakmöhletleýin häsiýete eýediginiň aýdyň subutnamasydyr.
Nygtalyşy ýaly, transmilli gaz geçirijisiniň ulanmaga berilmegi sebitiň ýurtlarynyň durmuş-ykdysady taýdan sazlaşykly ösmegine oňyn täsir eder. TOPH gaz geçirijisi sebitleýin hyzmatdaşlygyň işjeňleşdirilmegine, halklaryň arasyndaky dostluk gatnaşyklarynyň pugtalandyrylmagyna ýardam eder. Türkmenistan özüniň tebigy serişdelerini tutuş adamzadyň hyzmatyna goýmaga çalyşýar, bu bolsa asylly işdir diýip, Hindistanyň wekili nygtady.
Hindi tarapy bu giň möçberli taslama uly ähmiýet berip, tebigy gazyň iberilmegine gyzyklanma bildirýär we onuň üçin ygtybarly bazary üpjün edýär. Hindistan sebitiň ähli ýurtlary, aýratyn hem Owganystan üçin örän möhüm bolan beýleki düzümleýin taslamalara hem gyzyklanma bildirýär diýip, jenap Mobaşar Jawed Akbar aýtdy.
Şunda Hindistanda Türkmenistanyň Prezidentiniň durmuşa geçirýän ählumumy parahatçylygyň, abadançylygyň we ösüşiň bähbitlerine laýyk gelýän döredijilikli we parahatçylyk söýüjilikli syýasatyna ýokary baha berilýändigi we goldanylýandygy bellenildi. Häzirki wagtda türkmen Lideriniň oňyn başlangyçlary netijesinde sebitiň döwletleriniň arasyndaky hyzmatdaşlyga täze itergi berildi we biziň wezipämiz bu gatnaşyklaryň mundan beýläk-de ösdürilmegine ýardam bermekden ybaratdyr diýip, belent mertebeli myhman nygtady.
Jenap Mobaşar Jawed Akbar hormatly Prezidentimiz Gurbanguly Berdimuhamedowa TOPH taslamasynyň ilerledilmegine we yzygiderli durmuşa geçirilmegine ägirt uly goşandy üçin tüýs ýürekden hoşallyk bildirip, gatnaşýan ýurtlaryň umumy tagallalary bilen bu möhüm ähmiýetli taslamanyň üstünlikli amala aşyryljakdygyna, taraplaryň hoşmeýilli erk-isleginiň we netijeli deňhukukly hyzmatdaşlygyň aýdyň mysalyna öwrüljekdigine ynam bildirdi.
Dabara gatnaşyjylaryň dykgatyna TOPH gaz geçirijisiniň, Türkmenistan-Owganystan-Pakistan ugry boýunça elektrik geçiriji we optiki-süýümli aragatnaşyk ulgamyň taslamalaryna, şeýle hem şu gün ulanmaga berlen Serhetabat-Turgundy polat ýoluna bagyşlanan wideoşekiller hödürlenildi. Ýokarda bellenilişi ýaly, bu taslamalaryň ählisi Owganystanyň durmuş-ykdysady ösüşine, onuň dünýäniň hojalyk gatnaşyklar ulgamyna yzygiderli goşulyşmagyna, deňhukukly hyzmatdaş hökmünde ýurduň sebit we halkara hyzmatdaşlygyna çekilmegine ýardam eder.
Soňra Kongres-merkezini gurluşyk meýdançasy bilen baglanyşdyrýan teleköpri boldy. Şol ýerde owgan hünärmenleri transmilli energetika köprüsiniň owgan böleginiň gurluşygyna girişýärler.
Ýörite taýýarlanan meýdançada TOPH gaz geçirijisiniň düzüminiň desgasynyň binýady tutulýar. Şol bir wagtyň özünde buldozerler geljekki gazgeçirijisiniň ugrunda ýer tekizlemek işlerini geçirýärler.
Soňra täze gurlan Serhetabat-Turgundy demir ýolunyň açylyşy baradaky wideoşekiller görkezilýär. Şu gün şol ýol boýunça ilkinji demir ýol düzümi ýola düşdi.
Dabara tamamlanandan soň, milli Liderimiz Gurbanguly Berdimuhamedow owgan kärdeşi we belent mertebeli myhmanlar bilen mähirli hoşlaşyp hem-de dostlukly ýurtlaryň we halklaryň adyna iň gowy arzuwlaryny aýdyp, dikuçar meýdançasyna bardy we şol ýerden Hyratdan Mary welaýatyna ugrady.
Soňra hormatly Prezidentimiz bu ýerde Mejlisiň Başlygynyň, Hökümet agzalarynyň, harby we hukuk goraýjy edaralaryň ýolbaşçylarynyň hem-de Mary welaýatynyň häkiminiň gatnaşmagynda iş maslahatyny geçirdi. Onuň dowamynda TOPH gaz geçirijisiniň gurluşygynyň täze tapgyry, Türkmenistan-Owganystan-Pakistan elektrik geçirijiniň we optiki-süýümli aragatnaşyk ulgamynyň gurluşygy bilen baglanyşykly meseleler ara alnyp maslahatlaşyldy.
Iş maslahatynyň dowamynda başy başlanan halkara ähmiýetli taslamalary işjeňleşdirmegiň esasy ugurlary, bu babatda öňde durýan wezipeleri ýerine ýetirmegiň maksatnamasy baradaky hasabatlar diňlenildi. Şunuň bilen baglylykda, TOPH gaz geçirijisiniň, elektrik geçiriji we optiki-süýümli aragatnaşyk ulgamlarynyň gurluşygynyň netijeli häsiýete eýe bolmagyna gönükdirilen mümkinçilikler barada aýdyldy.
Hormatly Prezidentimiziň belleýşi ýaly, şu günki şanly wakalar ýurdumyzyň taryhyna möhüm sahypany ýazar. Ýokarda agzalan taslamalaryň durmuşa geçirilmegi gatnaşyjy ýurtlaryň ykdysadyýetlerini ösdürmek üçin giň mümkinçilikleri açar, halkara hyzmatdaşlygyny pugtalandyrmaga we ösdürmäge, ony täze sepgitlere çykarmaga ýardam eder.
Türkmenistanyň oňyn başlangyçlarynyň giňden goldanylmagy we sebitiň ýurtlarynyň bu taslamalary durmuşa geçirmäge gyzyklanma bildirmegi Watanymyzyň dünýä giňişliginde abraýynyň barha artýandygyna aýdyň şaýatlyk edýär.
Täze desgalarda işlere badalga berilmegi hem-de Serhetabat-Turgundy demir ýol şahasynyň ulanmaga berilmegi biziň Bitarap döwletimiziň sebitdäki döredijilikli başlangyçlarynyň üstünlige eýe bolýandygyny tassyklaýar.
Milli Liderimiz şunuň bilen baglylykda, öňde goýlan wezipeleriň wajypdygyna ünsi çekip, olary öz wagtynda we netijeli çözmek boýunça degişli düzümleriň sazlaşykly işini guramak boýunça birnäçe tabşyryklary berdi.
Döwlet Baştutanymyz milli ykdysadyýetimiziň kuwwatyny artdyrmak, ilatyň ýaşaýyş derejesini has-da ýokarlandyrmak üçin möhüm ähmiýete eýe bolan bu taslamalar boýunça meýilleşdirilen işleriň ählisini ýerine ýetirmek, şeýle hem Türkmenistanyň halkara abraýyny mundan beýläk-de pugtalandyrmak üçin toplumlaýyn çäreleriň yzygiderli görülmeginiň wajypdygyny nygtap, iş maslahatyna gatnaşyjylara eziz Watanymyzyň we halkymyzyň abadançylygynyň bähbidine zähmetde üstünlikler arzuw etdi we hemmeler bilen hoşlaşyp, bu ýerden ugrady.
Şeýlelikde, şanly wakalara baý bolan bu gün Bitarap Watanymyzyň şöhratly taryhyna täze aýdyň sahypalary ýazyp, özara bähbitli döwletara hyzmatdaşlygyny mundan beýläk-de ösdürmegiň hem-de ählumumy parahatçylygyň, abadançylygyň we ösüşiň bähbitlerine laýyk gelýän netijeli sebit we halkara hyzmatdaşlygyň ýolunda möhüm tapgyry alamatlandyrar.
Hormatly Prezidentimiz Gurbanguly Berdimuhamedowyň iş sapary dowam edýär.
TDH


c: text/html

text:
Resmi habar
Türkmenistanyň Prezidenti Buýruga gol çekdi. Resminama laýyklykda, türkmen halkynyň milli baýlygy we buýsanjy bolan behişdi bedewlerimiziň dünýädäki şan-şöhratyny has-da belende galdyrmak maksady bilen, şeýle hem “Türkmen bedewiniň baýramy mynasybetli bäsleşikleri geçirmek hakynda” Türkmenistanyň Prezidentiniň 2012-nji ýylyň 16-njy noýabrynda çykaran 12657-nji kararyna laýyklykda, Aşgabat şäherinde 2018-nji ýylyň 28-nji aprelinde Türkmen bedewiniň baýramy mynasybetli ahalteke atlarynyň halkara gözellik bäsleşigini hem-de olaryň gözelligini şekillendiriş we amaly-haşam sungatynyň eserlerinde, neşir önümlerinde, fotosuratlarda, teleýaýlymlarda çeper beýan etmek ugrunda suratkeşleriň, heýkeltaraşlaryň, halyçylaryň, zergärleriň, fotosuratçylaryň, neşirýat işgärleriniň, dizaýnerleriň, teleoperatorlaryň arasynda bäsleşikleri geçirmek bellenildi.
Resminama bilen ýokarda agzalan bäsleşikleri geçirmek boýunça eminler toparynyň düzümi tassyklanyldy.

robotstxt: allowed

filter: keep


text:
Türkmenistanyň Futbol boýunça federasiýasynyň resmi saýtynyň habar berşi ýaly, türkmenistanly FIFA-nyň emini Azat Hajypoladow 1-11-nji fewralda Hytaý Taýpeýinde futzal boýunça geçiriljek Aziýa çempionatynyň oýunlaryna eminlik eder.
Türkmen emini ýakynda Malaýziýanyň paýtagty Kuala Lumpurda geçirilen seminarda teoretiki hem-de fiziki synaglardan üstünlikli geçeninden soň abraýly ýaryşda eminlik etmäge mümkinçilik aldy.
Futzal boýunça Aziýa birinjiligi 1-11-nji fewral aralygynda Taýbeý (Hytaý Taýpeýi) şäherinde geçiriler
Bije çekişligiň netijesi:
— «А» toparça: Hytaý Taýpeýi, Wýetnam, Malaýziýa, Bahreýn;
— «В» toparça: Özbegistan, Ýaponiýa, Täjigistan, Günorta Koreýa;
— «C» toparça: Eýran, Yrak, Hytaý, Mýanma;
— «D» toparça: Taýland, Gyrgyz Respublikasy, Liwan, Iordaniýa.
Çempionatyň geçiş tertibine laýyklykda, toparlaýyn bäsleşikde ilkinji iki orny eýelän ýygyndy çärýekfinalda bäsleşmäge hukuk gazanýar.


text:
Türkmenistanyň «Döwlet statistikasy hakynda» Kanunyna laýyklykda Türkmenistanyň Statistika baradaky döwlet komiteti hasaba alnyşyň we statistikanyň usulyýetini kämilleşdirmek boýunça uly işleri alyp barýar. Türkmenistanyň Statistika baradaky döwlet komitetiniň Statistikanyň usulyýeti we guralyşy müdirligi, pudak müdirlikleri tarapyndan statistika görkezijilerini hasaplamagyň usullaryny kämilleşdirmek, seçimleýin barlaglary geçirmek, statistikany guramagyň meseleleri boýunça usulyýet görkezmeler, gollanmalar we düzgünnamalar işlenip taýýarlanylýar.
Pudak müdirlikleriniň işgärleriniň taýýarlan gollanmalarynda kanunçylyk binýadynyň we ykdysadyýetiň düzüminiň üýtgemegi bilen baglylykda statistika görkezijileriniň ulgamyny, olaryň kesgitlemeleriniň we hasaplamalarynyň usulyýetini kämilleşdirmeginiň materiallary görkezilen.
Usuly gollanmalar kämilleşdirilende halkara statistika we ykdysady guramalaryň hasaba alnyşy we statistikany guramagyň hereket edýän ulgamyna uýgunlaşan görkezmeleri ulanyldy. Gollanmalaryň köpüsi halkara ekspertizany geçdi. Häzirki wagtda ulanylýan sosial-ykdysady ösüşi häsiýetlendirýän görkezijiler umulykda halkara guramalaryň sowalnamalaryndaky, Milli maksatnamalardaky, Müňýyllygyň ösüş maksatlaryndaky (BMG-niň statistika bölümi, ÝUNISEF, BMGIG, BMGÖM, MÖM we ş.m.) görkezijileriň sanawyna gabat gelýär.
Milli hasaplar boýunça sekretariatara iş toparynyň (Ýewrostat, HPG, YHÖG, BMG, Bütindünýä Banky — 1998ý.) ýolbaşçylygynda taýýarlanan MHU-93 halkara standartyň esasynda ýeke-täk usulyýet binýadyny döretmek maksady bilen hasaplamalary geçirmek üçin gollanmalar we düzgünnamalar işlenip taýýarlanyldy.
Türkmenistanyň Prezidentiniň «2000-nji ýyldan başlap edara görnüşindäki taraplar üçin ilkinji hasaba alyş resmi kagyzlaryny ginzmek hakynda» 1999-njy ýylyň 13-nji dekabryndaky № 4470 kararyna laýyklykda Türkmenistanyň Statistika baradaky döwlet komiteti tarapyndan ilkinji hasaba alyş resmi kagyzlarynyň bir iilňä getirilen görnüşleri taýýarlanyldy we tassyklanyldy, formalaryň nusgalaryny hem-de olary ulanmak we doldurmak boýunça gysgaça görkezmeleri öz içine alýan albom görnüşinde we elektron göterijilerde ýaýradyldy.
Statistika maglumatlaryny ýygnamak, girizmek, işlemek, saklamak we ýaýratmak işini guramak derejesiniň ähmiýeti uludyr. Häzirki wagtda ilkinji statistika maglumatlary ilatdan (anketalaryň üsti bilen), kärhanalardan (guramalardan), ministrliklerden (pudak edaralardan), banklardan we beýleki maliýe institutlaryndan ýygnalýar. Ýygnalan maglumatlar döwlet statistika ulgamynyň ähli üç basgançagynda-da işlenilýär hem-de kagyz we elektron göterijilerde ýaýradylýar. Statistikany guramagyň meseleleri boýunça usuly gollanmalarda statistika hasabatlarynyň hereket edýänlerine täzeden seredilmeginiň we täze formalaryň girizilmeginiň tertibi, kärhanalarda we guramalarda hasabat maglumatlarynyň dogrulygynyň barlaglaryny guramagyň we geçirmegiň tertibi, dürli neşirleri taýýarlamagyň we ýaýratmagyň tertibi we beýleki meseleler görkezilýär.


text:
Ýalan bilen Çyn
Ýalan bilen Çyn
Ýalan bilen Çyn ikisi
Tirkeşip ÿola düşdüler.
Ýomak atyp bir-birine
Degişdiler, gülüşdiler.
Ýalan diÿdi:- Ikimiziň
Tirkesip barÿanmyz ÿalan!
Çyn diÿdi:-Çynyňam çyny,
Barÿan ahyr meniň bilen!
Hemra Şirov.
Kim Çalt Gepleÿär
Kim Çalt Gepleÿär
Lingwistleriň geçiren barlaglaryna görä, orta hasapdan minutda üç ÿüz elli bogun aÿdÿan fransuzlar hemmelerden çalt gepleÿän halkdyr. Olaryň yz ÿanyndan ÿaponlar barÿar, olar bolsa her minutda üç ÿüz on bogun aÿdyp bilÿäler.
Lingwistleriň bu barlagy ÿene bir zada göz ÿetirmage mümkünçilik berdi. Iňlis dilin...
Jogaplar gornenok.
Salam dostlar.
Taze saytymyza-da gowushdykmy? :)
Men hazir-a gaty owreniship bilmedim. ay shuwagt olar hakda zat diymayin. entek tayyar dal yerleri hem tayyar bolsun, son pikirlerimi aydaryn nesip bolsa.
shuwagt mende esasan bir problema bar. \\\"jogaplar\\\"y gorup bilemok. birinji haty okayan, emma jogaplarda zat gornenok. \...
Täze sistema nähili işleýär we talyplar.com-uň gelejegi
Başda men size öňki talyplar.com-a näme bolanyny gysgaça aýdyp bereyin.
Mundan bir on gün öň talyplar.com-uň durýan serverine (RuzgarHost atly bir eleme-deşik ýer) biri rootlapdyr. Nädip rootlanyny Hudaý bilýär, biziň çaklamagymyza görä ursaň duýmaýan (bagyşlaň halk dili bilen: pohuist) adminiň kompýuterine sniffer goýlupdyr. Soň bol...
Türkiyede Yokary Okuw Jayyny Nadip Wagtyna Gutaryp Bolar - Tejribelerim
Salam Talyplar!*
Men Türkiye Stambulda \"Yıldız Tehniki Unv.\" nin Ykdysadyet Bölümünde 4-nji kurs talyp. Yany yakynda meni Bölümün Başlygyna Asistent edip bellediler. Yöne hali 2 yyl mundan ozal sapaklarym öran erbetdi. Men sizin bilen sonky iki yylda edinen tejribelerimi paylaşasym gelyar.
1. Birinji egzamende(vize)** erbet...
Alla razy bolsun
ey ellerinize saglygey onaranlar. Nesip bolsa gowja wagt geçireris.
Talyplara Hoş geldiniz
Salam Oglanlar. Birnache gün Talyplarsyz galsakda ahyrynda Yene bile bolduk. Sahypanyn achylanyna gaty begendim. Umyt edyan sizde şeylesinizdir. Admin aga ve beyleki zahmet çeken dostlara çunnur minnatdarlyk bildiryan..
şeýdip täze ýazgy açybermeli
Harmandali ýazgy ýaz diýip bir link bar gözleg gutujygynyň ýanynda. Şoňa basyp ýazgy ýazybermeli. Men bugün taýýar däl bölümlerinem ederin nesip bolsa.
Talyplar.com
ine Hudaýa şükür talyplar.com açyldy. Köne ýazgylar niredemi? Olar bar gidenok, nesip bolsa olaram geçireris. Hemme ýaly bizem wagt ýetmezçiligi çekýäs. Bir gynandyryjy ýagdaý açarsözleri halas edip bolmady herkime täze açarsöz döredip e-mail ugratdyk. Emailler junk ýa-da spam\'a baran bolmagy ahmal. Eger girip ýazgy ýazyp bilmeýän bar bolsa araň...


text:
7 gezek durmuşa çykan goňşymyz Doýduk, indi nika stoluny nahar stoludyr öýdýär we doýansoň turup gaýdýar.
Lyudoyed bir eline tabyt beyleki eline negr alyp oylerne gelyar. Chagalary negre yapyshyalar welin kaka lyudoyed :
- ilki konserwa (tabytdaky) iymeli yzyndan iyersiniz shokolody (negri) diyya.
Bir oglan toy gunun on yanyndaky gun futbol oynamana gidya. Oyunda yanky oylenmeli oglanyn ortasyna babah... Ay garaz doktora eltyaler doktor eydip beydip yanky yerni bintlap sarap goyberya. Toy gijesi durmusha chykan gyz:
- ezizim sen hazir hich kimin gormedik zadyny goryan diyp eshiklerni ayyrya welin oglanam:
- onyn hichlay menkin entek upakowkasam achylanok diyp ortasyny gorkezya.
Gyzlar durmusha chykanda agramlary 40-50 kg sebabi barjak oyune yeniljek barar yaly. Toydan son bolsa ol agramy 2-3 esse agralya sebabi oyden chykarmak kyn bolar yaly...
1nji chagany goteryan,mahirlije bolyan ona,hemishe shon aladasynda bolyan we sh.m.
2nji chagany hem sholar yalyrak yone ondan azyrak uns beryan esasy zat pishigin naharny iymese bolya
3nji chagan bolanda bolsa eger ol pishigin naharny iyse ay o pishigin problemasy diyp goyyan...
- men arim sport sebapli aragy tashlady.
- haysy sport?
- boks
- tuweleme boksa bashladymy?
- o dal men bashladym ol aragy tashlamaly boldy...
Ari irden ayalynyn ilki dodagyndan son yanagyndan son manlayyndan ogshaya. Ayaly oyanya welin ari gamgyn halda:
- name uchin sen owadan shagyzy bolup turanok...
Ayaly gymmat konyak getirp arin:
- goryanmi shuny,shu 23nji fewrala chenli durmalydyr diyp shifonera salya. Ari balagyny chykaryp:
- senem goryanmi shuny,8 nji marta chenli yatya shuda diyya
Prikoljyklar
7 gezek durmuşa çykan goňşymyz Doýduk, indi nika stoluny nahar stoludyr öýdýär we doýansoň turup gaýdýar.
-
Tumar.
2 months ago
- men arim sport sebapli aragy tashlady.
- haysy sport?
- boks
- tuweleme boksa bashladymy?
- o dal men bashladym ol aragy tashlamaly boldy... ?????


text:
Şwesiýa Korollygy Ýewropanyň Demirgazygynda, Skandinaw ýarym adasynda ýerleşýän döwlet. Konstitusion monarhiýa görnüşinde dolandyrylýar.
Ýurduň ady gadymy skandinaw sözlerinden (Svea we Rige) hasyl edilip, ol “Sweýleriň döwleti” diýen manyny berýär. Paýtagty Stokgolm şäheri.
1946-njy ýylyň 19-njy noýabryndan bäri BMG-niň, 1995-njy ýylyň 1-nji ýanwaryndan bäri Ýewropa Bileleşiginiň agzasy. Şengen ylalaşygyna gol çeken döwletleriň biri.
Şwesiýa tutýan meýdany boýunça (447 435 inedördül kilometr) Ýewropa döwletleriniň arasynda 5-nji orny eýeleýär.
1950-1973-nji ýyllarda Şwesiýanyň senagat önümleriniň bahasy pul bilen aňladylanda 280% ösüş gazandy. Şol döwür “Şwed modeliniň” pajarlap ösen ýyllary hökmünde hasaba alyndy.
Şeýlelikde, Şwesiýada durmuşyň derejesi boýunça dünýäde iň ýokary görkezijilere eýe boldy.
Senagatda girdeji we aýlyk haklary rekord görkezijiler bilen ösdürildi.
Infrastruktura – ýollar, hassahanalar, mekdepler, kommunikasiýa çalt depginler bilen guruldy.
1980-nji ýyllarda däp bolup gelýän demir magdanyna we gara metallurgiýa bolan garaşlylygy aradan aýryp, transport öndürmekde, elektroharytlarda, aragatnaşyk enjamlarynda, himiýa we farmasewtika önümlerinde Şwesiýada öňdebaryjy tehnologiýalara geçilmegi ykdysady taýdan ösüşlere badalga berdi.
9 milliondan gowrak ilaty bolan Şwersiýada iri kompaniýalaryň 50 töweregi hereket edýär.
Bu döwletde ösen infrastruktura, ýokary hilli tehnikalar, iňlis dilini bilýän oňat bilim alan işgärler bar. Munuň özi aglaba üstünlikleriň girewidir.
Taýýarlan Goçmyrat Orazberdiýew, žurnalist.


text:
Täzelikler
Milli mirasymyz- Milli mertebämiz!11.02.2016
Ýurdumyz Arkadag Prezidentimiziň saýasynda syýasatda, ykdysadyýetde, medeniýetde görülip eşidilmedik belent sepgitlere ýetdi.
Berkarar döwletimiziň bagtyýarlyk döwründe hormatly Prezidentimiz milli mirasymyzy ählitaraplaýyn öwrenmek, ony gorap saklamak barada döredip beren giň mümkinçiliklerinden peýdalanyp, gözbaşyny müňýyllyklaryň jümmüşinden alyp gaýdýan medeni mirasymyzyň ruhy hem-de durmuşy ähmiýetini, umumadamzat gymmatlyklaryny öwrenmek, gorap saklamak hem-de geljekki nesillerimize ýetirmek her birimiziň borjumyzdyr.
Täze neşirleriň tanyşdyrylyş dabaralary11.02.2016
2016-njy ýylyň 30-njy ýanwarynda Türkmenistanyň Döwlet medeniýet merkeziniň Mukamlar köşgünde Türkmenistanyň Prezidenti Gurbanguly Berdimuhamedowyň mähriban halkymyza sowgat beren “Paýhas çeşmesi” atly kitabynyň tanyşdyrylyş dabarasy boldy. Bu çäre Mirasa sarpa goýmak, Watany özgertmek ýyly mynasybetli guraldy.
Türkmenistanyň Prezidenti Owganystanyň adatdan daşary we doly ygtyýarly ilçisini kabul etdi.11.02.2016
2016-njy ýylyň 10-njy fewraly hormatly Prezidentimiz Gurbanguly Berdimuhamedow Owganystan Yslam Respublikasynyň Türkmenistanda öz diplomatik işini tamamlaýan Adatdan daşary we Doly ygtyýarly ilçisi Mohammad Fazil Saýfini kabul etdi.
2016-njy ýylyň 10-njy fewraly ir bilen Sarahs demir ýol menzilinde Hytaý-Gazagystan-Türkmenistan –Eýran ugry boýunça herekete girizilen synag otlusyny garşylamak dabarasy boldy.
2016-njy ýylyň 9-njy fewraly türkmen paýtagtynda Türkiýe Respublikasynyň eksport harytlarynyň däp bolan sergisi öz işine başlady, bu çäräni Türkmenistanyň Söwda-senagat edarasy “Meridýen Uluslararasi Fuarçilik” türk kompaniýasy bilen bilelikde gurdy.


text:
Lebap welaýatynyň birnäçe obasyndan Azatlyk Radiosy bilen habarlaşan daýhanlaryň aýtmagyna görä, ýerli häkimiýetler etraplarda adamlary zor bilen ýüpek gurçuk saklamaga mejbur edýärler.
Ýüpek gurçugyny almaga barmaýanlaryň bolsa, ýörite ony gapysynyň öňüne eltip: "Eger ýüpek gurçugyny alman pile planyna goşant goşmasaň, onda eliňdäki kärende ýeriňi alarys we başga çäreleri hem göreris“ diýen görnüşde haýbat atylyp, adamlaryň zor bilen ýüpek gurçugyny saklamaga mejbur edilýändigini öňe sürýärler.
"Owal daýhanlaryň seretmekden boýun towlaýan ýüpek gurçuklaryna Türkmenistanyň Goranmak ministrliginiň welaýatlardaky bölümlerinde ýörite esgerler tarapyndan seredilýärdi. Goşun bölümleri mundan biraz girdeji hem gazanýardy. Mundan owal, oba ýerlerinde pile üçin niýetlenen onlarça gektarlap tut baglary bardy. Häzir indi etraplarda pagta planyny dolmak çäginde ekin meýdanlaryny hasam giňeltmek maksady bilen diýip, tut baglary köpçülikleýin ýagdaýda aýrylyp, ýok edileni sebäpli harbylar hem ýüpek gurçugyny saklamakdan boýun towlaýarlar. Daýhan birleşiklerinde ýeterlik tut baglary galmany sebäpli indi diňe harbylar däl, eýsem ýönekeý adamlar hem ýüpek gurçugyny saklamakdan gaça durýarlar” diýip, Azatlyk Radiosyna anonim ýagdaýda maglumat beren lebaply käbir daýhanlar aýdýarlar.
"Ýüpek gurçugyny saklamak üçin hem ýörite amatly şertler gerek bolýar. Ony jaýyňda saklasaň, soň hökman jaýy bejermeli bolýar we bu hem ykdysady krizisiň möwjän döwründe daýhanlar üçin artykmaç çykdajy bolýar. Garaz tutan gurçugyň girdejisi soň jaýy oňartmagyň çykdaýjysyna ýetenok. Bizi ýüpek gurçugyny saklamaga mejbur edýän ýerli oba arçynlaryndan ýeterlik tut tapyp bermegi we pileden soň hem jaýy oňarmak üçin ediljek çykdajynyň iň azyndan üçden bir bölegine kömek edilmegini soradyk. Arçynlar "Tudy biz size nireden tapyp bereli? Özüňiz nädip tapsaňyz, şeýdip tapyň. Biziň edip biljek zadymyz ýok. Pileden soň jaýyňyzam özüňiz oňaryň, oňa-da biz kömek edip bimeýäris. Biz näme ol puly jübimizden berelimi? Siz gurçuklary alyň, soň ony näme etseňiz şony ediň, ony alyp, biziň başymyzdan sowsaňyz bolany” diýýärler” görnüşinde lebaply daýhanlar Azatlyk Radiosyna beren maglumatynyň üstüni ýetirýär.
Azatlyk Radiosy bilen anonim ýagdaýda habarlaşan maryly we lebaply daýhanlaryň aýtmagyna görä, ýüpek gurçugyny saklamakdan boýun towlaýan käbir hojalyklaryň elindäki kärende ýerleri alynýar ýa-da olara şeýle haýbat atylýar.
"Arçynlygyň işgärleri polisiýa bilen bile daýhanlara basyş edip, olara zor bilen ýüpek gurçugyny aldyrýarlar. Ýerli häkimiýetlere garşylyk görkezjek bolýanlardan ýörite düşündiriş ýazyp bermegi talap edilýär. Gurçugy alan adamlar hem beýleki etraplara gidip, tut gözlemeli bolýarlar. Häzir her düýp tudyň ýapragyna 10 manat soralýar. Daýhanlar elindäki kärende ýerlerini ýitirmejek bolup, ýüpek gurçugyny almaga mejbur bolýarlar. Häzir indi pagta meýdanlarynda ýekeleme işleri başlady. Daýhanlary bir tarapdan pagta planyny dolmaly, beýleki tarapdan hem pile planyny dolmaly diýip gyssaýarlar. Daýhanlar gaty kyn we çykgynsyz ýagdaýda bolany üçin Azatlyk Radiosynyň üsti bilen arzymyzy eşitdirmek isledik” diýip, lebaply we maryly kärendeçiler gürrüň berýär.
"Ýüpek gurçugyny idetmäge daýhanlaryň oňaýly çemeleşmeýändigi üçin ýerli häkimiýerler pile möwsüminde jogapkärçiligi mekdep mugallymlarynyň üstüne ýykýarlar. Mugallymlar hem öz gezeginde okuwçylara basyş edýärler. Mugallymlar okuwçylardan her gün tut ýapragyny getirmegini talap edýärler. Mekdebe tut ýapragyny getirmeýän okuwçylara bolsa, gowy bahalaryň goýulmajagyny, olar bilen ekzamenlerde hasaplaşyk boljagyny aýdýarlar. Häzir bu Lebap welaýatynyň ylaýta-da Sakar etrabyndan Halaç etrabyna bolan böleginde has ýaýbaň ýagdaý” diýip, lebaply ýaşaýjylar Azatlyk Radiosyna maglumat berýär.
Gepiň gerdişine görä ýatlasak, Azatlyk Radiosyna mundan owal Mary welaýatynda ýüpek gurçuklaryny idetmek möwsüminiň başlamagy bilen her bir edara-kärhanalara hem gurçuk tohumlarynyň berilmeli edilendigi barada maglumatlar gowşupdy.
Sözi jemlesek, Türkmenistanyň döwlet metbugatynda 9-njy fewralda peýda bolan habarda ýurtda döwlet baştutany tarapyndan 2018-nji ýylda 2030 tonna pile öndürmek plan borçnamasynyň kararlaşdyrylandygy habar berilýär.


text:
Berkаrar döwletimiziň bagtyýarlyk döwründe, mähriban Prezidentimiziň özlerine goýýan çuňňur hormat-sylagyndan ruhlanýan gelin-gyzlarymyzyň ene-mamalarymyzyň ýürek buýsançlary, hoşallyk sözleri aýdymlarda, gazallarda ýaňlanýar.
Baharyň ilkinji günlerinde 8-nji mart baýramy bellenmegi örän ýerliklidir. Sebäbi bahar we zenan örän meňzeşdir. Baharyň ýeri zümerret ýüpekden düşäp, gülleriň içinde ýöreýşi ýaly, her zenan hem bu dünýäni nurdan we şatlykdan doldurýar. Olaryň her haýsy ähli başlangyçlaryň başy bolup durýar.
Şahyryň belleýşi ýaly: “Bahar hem zenan-birmeňzeşdirler,olarda durmuşyň döredenleri bardyr. Bahar, zenana meňzeş hemişe mähirli, zenan hem owadan bahar ýalydyr.”
8-nji mart halkara zenanlar günüdir. Bu baýram zeminiň gül-gunçasy bolan aýal-gyzlaryň baýramydyr. Biziň ýurdumyzda aýallar barada köp alada edilýär.
Olaryň arkaýyn zähmet çekip, işlemekleri üçin hemme mümkinçilikler döredilýär.Türkmenistanyň Prezidentiniň Permany esasynda her ýylda aýal-gyzlaryň baýramçylygyna bagyşlap olara sowgatlar gowşurylýar.


text:
31 Ocak 2016 Pazar
Milli Mirasyň Sarpasy Belent Tutulýar
Häzirki döwürde ýurdumyzyň dürli künjekleinde hereket edýän muzeýlere gelýän adamlaryň sany barha artýar. Şu gün Türkmenistanyň Ministrler Kabinetiniň Başlygynyň orunbasarlary, ministrlikleriň we pudaklaýyn düzümleriň, jemgyýetçilik guramalarynyň ýolbaşçylary, wekilleri Türkmenistanyň Döwlet medeniýet merkeziniň Döwlet muzeýinde boldular. Munuň özi Mirasa sarpa goýmak, Watany özgertmek ýylynda ýurdumyzda umumadamzat gymmatlygynyň aýrylmaz bölegine öwrülen taryhy-medeni we tebigy ýadygärlikleriň, olar barada giňden düşünje berýän muzeý gymmatlyklarynyň aýratyn ähmiýete eýe bolýandygynyň nobatdaky subutnamasyna öwrüldi.
Bu ýerde türkmen halkynyň baý medeni mirasyny öwrenmek, ony halka ýetirmek, şeýle hem muzeý gymmatlyklaryny ylmy esasda öwrenmek üçin zerur mümkinçilikler üpjün edilipdir. Türkmenistanyň özboluşly baý taryhy-medeni ýadygärlikleri, maddy medeniýeti, tebigy aýratynlyklary, ýurdumyzyň çäklerinde bar bolan gadymy şäherleriň, galalaryň galyndylary dünýäniň taryhçy alymlarynyň ünsüni özüne çekýär.
Türkmen topragynda döredilen kaşaň şäherler, sarsmaz galalar, halkymyzyň dünýä beren medeni gymmatlyklary barada, olaryň ylmy aýratynlyklaryny öwrenmek boýunça iş alyp barýan taryhçy alymlar ýurdumyzyň muzeýlerinde örän gymmatly maglumatlaryň saklanýandygyny belleýärler. Gadymy döwürlerde döredilen medeniýetleriň döwründen şu günki güne çenli janly şaýat hökmünde saklanyp galan gymmatlyklar ýurdumyzyň muzeýlerinde jemlenýär.
Ýeri gelende aýtsak, soňky ýyllarda gönüden-göni milli Liderimiziň tagallasy bilen ýurdumyzyň welaýatlarynda häzirki döwrüň ruhuna we halkara ülňülerine laýyk gelýän taryhy-ülkäni öwreniş muzeýleri gurlup ulanmaga berildi. Olarda Gadymy Merw, Köneürgenç we Nusaý şäherleri, dünýäde ilkinji ekerançylyk ýerleri bolan Jeýtun, Änew, Garadepe, Namazgadepe, Altyndepe ýaly şäherler, Bezeglidepäniň gaýalaryna çekilen suratlar, Abiwerdde, Sarahsda, Amyderýanyň kenarlarynda, Köpetdagyň jülgesinde, Uzboýuň hanasynyň ugrunda hem-de Sarygamyş kölüniň ýakasynda uzak geçmişiň aýry-aýry binagärlik toplumlary barada giňişleýin maglumatlar berilýär.
Häzirki döwürde ýurdumyzyň taryhçy alymlaryndan, arheologlaryndan düzülen toparlar halkara hünärmenleri bilen bilelikde Mary welaýatyndaky Goňurdepe, Ajyguýy, Gyzgala, Ahal welaýatynda Ýylgynlydepe, Ulugdepe, Köne we Täze Nusaý galalary, Parzdepe, Guýruklydepe, Topazdepe hem-de Daşlydepe, Balkan welaýatyndaky Maşat-Misserian ýaly dünýä belli ýadygärliklerde gazuw-agtaryş işlerini alyp barýarlar.
Taryhçy alymlaryň, arheologlaryň alyp barýan gazuw-agtaryş we ylmy işleriniň netijesinde halkymyzyň gadymy medeniýetine, şöhratly pederlerimiziň döreden şäherlerine, galalaryna şaýatlyk edýän dürli derejedäki hem-de görnüşdäki gymmatlyklar ýurdumyzyň döwlet muzeýleriniň serişdeleriniň üstüni ýetirýär. Ministrler Kabinetiniň Başlygynyň orunbasarlary Türkmenistanyň döwlet muzeýiniň Türkmenistanyň Prezidentiniň, Etnografiýa we ülkäni öwreniş muzeýleriniň gymmatlyklary bilen tanyşdylar.
Bu ýerde ýurdumyzyň çäklerinde bar bolan taryhy we medeni ýadygärliklere degişli köpsanly maglumatlar bolup, olaryň üsti bilen taryhy döwür barada giňişleýin maglumat almak mümkinçiligi bar. Döwlet Baştutanymyzyň belleýşi ýaly, Türkmenistanyň ähli künjeklerinde taryhy we medeni ýadygärlikler örän köp bolup, olaryň köpüsi gadymy döwürlerden bäri saklanyp galypdyr. Bu ýadygärliklere dünýä jemgyýetçiliginiň, dürli döwletleriň ylmy ojaklarynyň alymlarynyň uly gyzyklanma bildirýändigi bellärliklidir.
Şunuň bilen baglylykda, häzirki döwürde milli Liderimiziň başlangyjy bilen öz taryhymyzy öwrenmek, taryhy we medeni ýadygärlikleri göwnejaý saklamak hem-de olara ýeterlik derejede üns bermek boýunça maksatnamalaýyn çäreler durmuşa geçirilýär. Şunlukda türkmen halkynyň taryhyny düýpli öwrenmek ugrunda ýörite işler alnyp barylýar. Döwlet Baştutanymyzyň tagallasy bilen taryhy ýadygärliklerimizi abadanlaşdyrmak we olary abat saklamak boýunça ýörite işler ýola goýuldy.
Munuň özi soňky ýyllarda Türkmenistana daşary ýurtlardan dürli derejedäki wekiliýetleriň, myhmanlaryň, alymlaryň we jahankeşdeleriň köp gelýändigini nazara alanyňda has-da ähmiýetlidir. Şu nukdaý nazardan ýurdumyzyň muzeýlerine ýörite syýahatlary guramak,
aýratyn-da olara ýaşlaryň köp gelmegini ýola goýmak boýunça ýaýbaňlandyrylan işler özüniň oňyn netijesini berýär.
Ýurdumyzyň welaýatlarynda gurlup ulanmaga berlen taryhy—ülkäni öwreniş muzeýleriniň paýtagtymyzdaky Hakyda ýadygärlikler toplumyndaky Hatyra muzeýiniň, Balkan welaýatynyň Magtymguly etrabyndaky Magtymguly Pyragy muzeýiniň işjeň hereket etmegi, olaryň
il içinde iň bir gelim-gidimli künjeklere öwrülmegi hormatly Prezidentimiziň tagallasy bilen, milli taryhymyza ýokary derejede üns berilýändiginiň nobatdaky subutnamasydyr.
Wise-premýerler muzeý gymmmatlyklary bilen tanyşlygyň barşynda bu ýerde görkezilýän gymmatlylar, olar baradaky maglumatlar, olaryň aýratynlyklary bilen içgin gyzyklandylar. Bu ýerde halkymyzyň taryhyna, şu gününe we Türkmenistanyň ýeten derejeisine, gazanýan üstünliklerine bagyşlanan bölümlerde giňişleýin maglumat almak üçin zerur mümkinçilikler üpjün edilipdir.
Bellenilişi ýaly, dünýäniň dürli döwletlerinden gelýän myhmanlar, alymlar, taryhçylar muzeýlerde bolup, ýurdumyzyň çäginde bar bolan
taryhy-medeni ýadygärlikler barada giňişleýin maglumatlar alýarlar. Şu nukdaý nazardan muzeý işini kämilleşdirmek, bu ýerdäki gymmatlyklary giňden wagyz etmek boýunça giň möçberli çäreler alnyp barylýar. Munuň özi Mirasa sarpa goýmak, Watany özgertmek ýyly diýlip yglan edien şu ýylda has-da işjeň häsiýete eýe boldy.
Häzirki döwürde gönüden-göni hormatly Prezidentimiziň başlangyjy we tagallasy esasynda ýurdumyzdaky ýadygärlikler bilen tanyşmak üçin zerur şertler döredilýär. Şu nukdaý nazardan taryhy we medeni ýadygärliklerde abadanlaşdyrylyş işlerine giň gerim berildi. Şeýle işler ozalky Parfiýa döwletiniň paýtagty bolan Köne we Täze Nusaý galalarynda, Parzdepede, Änewde ýerleşýän ýadygärliklerde has-da netijeli alnyp barylýar.
Türkmenistanyň Döwlet medeniýet merkeziniň döwlet muzeýiniň gaznasynda örän köpsanly gymmatlyklar bolyp, olar dürli döwürler boýunça toparlara bölünýär. Muzeý gymmatlyklaryny ylmy taýdan öwrenmek, olary resmileşdirmek, ylmy usulyýet we beýleki işleri alyp barmak boýunça maksatnamalaýyn çäreler durmuşa geçirilýär. Muzeý işi häzirki döwrüde muzeýlere gelýän adamlaryň sanynyň köpelendigi nukdaý nazaryndan has-da netijeli häsiýete eýe boldy. Muzeýde işleýän hünärmenler bu ýere gelýänler üçin türkmen, rus, iňlis, nemes, fransuz, türk we arap dillerinde tanyşdyrylyş işlerini alyp barýarlar.
Ylmy ykrarnama laýyklykda, muzeýler halkyň dünýägaraýşynyň we medeni derejesiniň kämilleşmegine oňyn täsir etmek bilen bir hatarda halkymyzyň taryhy-medeni mirasyna degişli gymmatlyklary gorap saklamak, olary geljek nesillere ýetirmek ugrunda hem netijeli işleri alyp barýarlar. Ýeri gelende aýtsak, döwlet muzeýine gelýänleriň hatarynda diňe bir ýurdumyzyň raýatlary däl, eýsem daşary ýurtly işewürleriň, syýahatçylaryň sanynyň artandygyny bellemeli.
Ýurdumyzyň Ministrler Kabinetiniň Başlygynyň orunbasarlary gyzykly syýahat we muzeý gymmatlyklary bilen netijeli tanyşdyrylyş üçin muzeýiň işgärlerine hoşallyk bildirdiler.
Şeýle hem günüň ikinji ýarymynda ýurdumyzyň ministrlikleriniň we pudaklaýyn düzümleriň, jemgyýetçilik guramalarynyň ýolbaşçylary
hem-de wekilleri Türkmenistanyň Döwlet medeniýet merkeziniň Döwlet muzeýinde boldular. Bu ýerde taryhy we medeni ýadygärlikleri goramak, ylmy esasda öwrenmek hem-de olary giňden wagyz etmek boýunça ýörite işler alnyp barylýar.
Häzirki döwürde milli taryhy-medeni mirasa degişli bolan ýadygärlikler, olary öwrenmek, şeýle hem saklanyp galan taryhy ýadygärlikleriň binagärlik aýratynlyklary barada gürrüň berýän maglumatlar, gymmatlyklar muzeýiň esasyny düzýär. Bu ýerde arheologik-gazuw agtaryş işleri netijesinde ýüze çykarylan gymmatlyklaryň örän köp mukdary bolup, olaryň üsti yzygiderli ýetirilýär.
Ýurdumyzyň çäginde bar bolan taryhy-medeni ýadygärlikler döwlet tarapyndan hasaba alyp, olaryň üsti ylmy gözlegleriň netijesinde ýetirilip durulýar. Arheologik-gözlegler, ylmy açyşlar türkmen halkynyň baý medeni-taryhy mirasa eýedigini has aýdyňlygy bilen äşgär edýär. Häzirki döwürde Diýarymyzyň çäginde bar bolan ýadygärlikler, gadymy şäher galyndylary we taryhy ähmiýeti bolan depeler ylmy esasda öwrenilýäir.
Muzeý gymmatlyklary bilen tanyşlygyň barşynda dürli ministrlikleriň we pudak edaralarynyň ýolbaşçylary hem-de wekilleri bu ýerde görkezilýän gymmatlyklaryň üsti bilen halkymyzyň baý taryhy-medeni mirasyna göz ýetirmek üçin oňyn mümkinçilikleriň bardygyny bellediler.
Bellenilişi ýaly, häzirki döwürde Türkmenistanyň taryhy-medeni ýadygärliklerinde geçirilýän işler üç ugur boýunça alnyp barylýar. Olar arheologik, gazuw-agtaryş, dikeldiş hem-de gorag-barlag ugurlaryndan ybaratdyr. Arheologiýa ugry ylmy maslahatlaryň we bu ugurda iş alyp barýan alymlaryň maglumatlarynyň netijesinde ýüze çykýar. Bu ugurda alnyp barylýan işleriň netijeleri döwürleýin metbugatda yzygiderli çap edilýär we teleradioýaýlymlarda bu barada gepleşikler taýýarlanylýar.
Soňky ýyllarda ýurdumyzyň çäklerinde diňe bir Türkmenistanyň däl, eýsem tutuş sebitiň gadymy medeniýetiniň ösmegine uly goşant goşan hem-de taryhda ägirt uly yz goýan taryhy wakalar, gymmatlyklar ylmy esasda içgin öwrenilýär. Bu babatda birnäçe arheologik açyşlar ýüze çykaryldy.
Mälim bolşy ýaly, arheologik gazuw-agtaryş işleri ýadygärlikleriň öwrenilmeginde möhüm orun eýeleýär. Şol işleriň barşynda tapylan zatlar ýurdumyzyň muzeýleriniň gaznalarynyň üstüni ýetirip, milletiň we tutuş dünýäniň gymmatly medeni baýlygyna öwrülýär. Mundan başga-da, degişli dikeldiş çäreleriniň durmuşa geçirilmegi netijesinde ýadygärliklere täze ömür berilýär.
Şunlukda, bu ugurda iş alyp barýan taryhçy alymlar, arheologlar
gazuw-agtaryş işleriniň barşynda gadymy binalaryň asyl durkuna zeper ýetirmezden olar baradaky maglumatlary giňişleýin ýüze çykarmak ugrunda zerur çäreleri alyp barýarlar. Uzak geçmişden galan gymmatlyklar, ençeme asyrlaryň saklan ýerleri ylmy esasda öwrenilip, olaryň ähmiýeti baradaky maglumatlar dikeldilýär.
Häzirki döwürde milli Liderimiziň tagallasy bilen gadymy
taryhy-medeni we binagärlik ýadygärliklerini netijeli gorap saklamak, olary ylmy esasda öwrenmek hem-de geljek nesillere ýetrmek boýunça ägirt uly işler alnyp barylýar. Şeýle hem milli taryhy-medeni mirasyň desgalarynyň bir bitewi sanawyny döretmek, bu ugurda täze kanunlary işläp taýýarlamak boýunça maksatnamalaýyn çäreler durmuşa geçirilýär.
Hut şeýle işleriň alnyp barylmagy netijesinde ýurdumuzyň ähli künjeklerinde hereket edýän muzeýleriň gymmatlyklarynyň sany yzygiderli artýar. Bu bolsa asyrlaryň dowamynda türkmen halkynyň döreden milli gymmatlyklarynyň täzeden dikeldilmeginde, olaryň geljek nesillere ýetirilmeginde has-da ähmiýetldidir.
Muzeý işgärleri ýurdumyzyň ministrlikleriniň we pudaklaýyn düzümleriniň, jemgyýetçilik guramalarynyň ýolbaşçylarynyň, wekilleriniň gyzyklanýan sowallaryna jogap berip, muzeý gymmatlyklary, olaryň aýratynlyklary hem-de ähmiýeti dogrusynda giňişleýin maglumatlar berdiler.
Bu ýerde bolanlar, halkymyzyň uzak geçmişine, şu gününe, ýurdumyzyň ýeten derejeisne degişli maglumatlar bilen tanyşmaga döredilen mümkinçilik üçin milli Liderimize tüýs ýürekden hoşallyk sözlerini aýtdylar. Şeýle hem olar Mirasa sarpa goýmak, Watany özgertmek ýylynda bu ugurdaky alnyp barylýan işleri has-da kämilleşdirmek boýunça öňde durýan wezipeleriň üstünlikli ýerine ýetirilmegi ugrunda ähli tagallalaryny gaýgyrmajakdyklaryna ynandyrdylar.
Kaydol: Kayıt Yorumları (Atom)


text:
Eýranyň döwlete degişli Milli gaz kompaniýasynyň direktory Hamid Reza Araki Tähranyň Aşgabatdan tebigy gazy satyn almaga öňküsi ýaly gyzyklanma bildirýändigini aýtdy diýip, Eýranyň “IRNA” habar agentligine salgylanyp, “CA-News” neşiri habar berýär.
“Ýöne olar [türkmen tarapy] gazyň bahasyny arzanlatmaga razy bolmasa, onda biz bu meseläni halkara Arbitraž sudunda çözeris” diýip, neşir özüniň 15-nji ýanwarda çap eden maglumatynda Arakiniň sözlerini sitirleýär.
2016-njy ýylyň aýagynda Aşgabadyň we Tähranyň arasynda gazyň tölegleri boýunça dörän dawa bilen baglylykda, geçen ýylyň 1-nji ýanwaryndan başlap, Türkmenistan Eýrana tebigy gaz akdyrmagyny “birden” bes edipdi. Şonda Aşgabat Tähranyň türkmen gazy üçin 1,8 milliard amerikan dollary möçberinde bergisiniň bardygyny aýdypdy.
Eýranyň Milli gaz kompaniýasy bolsa akdyrylýan tebigy gazy keseni üçin, Türkmenistan Tährana jerime tölemeli bolar diýip, Aşgabady halkara arbitraž suduna berjekdigini birnäçe gezek gaýtalapdy.
Geçen ýylyň 4-nji dekabrynda Türkmenistan Eýran bilen tebigy gazyň tölegi boýunça dörän dawany Halkara arbitraž sudunda çözmegi planlaşdyrýandygyny mälim etdi.


text:
Ilki gulluga bara- barmana owrenişmedim. Ejemi küýsedim, Jeren bilen geçen dususuklarymyn ahlisi goz öñime gelip dur.Yzymdan hatlar ýygy-ýygydan gelip, dur ejemdenem, Jerendenem. Seydip wagtam gecip dur, bir sydyrgyn. Bir ýyl, altaý nadip gecenini bilmedim. Yöne näme üçindir soñky alty aýym saklanyp-saklanyp geçýan yaly her name-de bolsa Ejemjandanam, Jerendenem dowamly hatlar gelensoñ gulluk wagtymyn gecmegine yardam berdi.Ine-de oymize ugramaly günem sabyrsyzlyk bilen gelip yetdi. Oýümize duydansyz yagday-da buşlukçy boldum gorsem sol gùn oymizde dogan- garyndaşlar, uyşipdir. Ejemin aydan diyenini beren günine gabatlap barypdyryn ekenim. Ulu şatlyk toý, ýüregimdäki alawlop duran söýgimi duyan ejem. Oglumjan seni yşk heseri alypdyr, yurek bagryñ dilipdir. Zõhre bilen Tahyryn bu söýgisini men saklamaýyn. Bar oglum saña rugsat gullukdan gelenini buşlap gayt.Ejemin bu diyen sõzine tolgunyp " hayt" eje utandyraýýañay, eje onda name men Jereniñ yanyna gitjek kän eglenmän geljek bolarn dp Jereni gõrmäge howlukýardym. Her zat edip gelenima duyduryp bildim, Jereniñ Begenç diyip 6 yaslyja yegeni bar. Sol mana yardam edaydi. Biri - birimizi yitirip tapan yaly bolup gujaklasdyk. Keypim diysen gowydy. Bizin soygimiz yene-de soygi deryasynda yùzùberdi:
Ýöne men gunlerde bir gùn Jeren hakynda şum hawary eşitmeli boldum. Bu hawara yüregim infarkt geciren yaly ayna pytyran yaly cym-pytyrak boldy. Jereni hokmany yagda-da su gunun ozinde goraymeli dp, Dostum Kakysa hayyst etdim. Sagat gicligrak 6 da goşa Turbañ yanynda garasyanlygymy aydyp. Yaraly güjik yaly oyumize garsy yoraberdim. Bellenen wagtda Jeren geldi.Jerene ilki diyen sozim:
- Jeren sen mana gerekdäl, meñ durmuşumdan çykmagyny hayyst edyan eger mumkin bolsa.
-Bayram name diyjek bolýañ açyp-açyp, gürlesene gayrat etde mus-muslap, durmada mustapa diysene!
-Jeren meñ dilim baranok, sen mana nadip biwepalyk edip bildiñ. Özgäñ gujagy sana ýyly geldimi.Näme üçin maña aytmadyñ sen toýlymy (göwrelimi) nädip maña dözdiñ. Dogry sen yaly baya däl yõne garyp bolsamam sana söýgi dünýämi, duýgularymy bagş etdimä. Jeren meñ indi gurbatym çatanok bagtly bol! dp, yañy birinji ädimimi ätjek bolanymda:
- Bayram saklan näme meni samsyk saýjak bolduñmy, seýdip gidiberir öýtdiñmi. Meñ kakam nirede işleýänini abraýymyzyn nähilidigini bilýäñ. Sen meni almasañ gaty görişme yokdyr. Seni şu günleriñden mahrum etdirern.Indem meni gowjaa diñle basym toý etmesek men señ işiñi gorern şuny yadyn-da bek belle.
Dowamyy bar...
BI GÜNA YIGIDIÑ NALASY! 2 nji bölimi.
Ilki gulluga bara- barmana owrenişmedim. Ejemi küýsedim, Jeren bilen geçen dususuklarymyn ahlisi goz öñime gelip dur.Yzymdan hatlar ýygy-ýygydan gelip, dur ejemdenem, Jerendenem. Seydip wagtam gecip dur, bir sydyrgyn. Bir ýyl, altaý nadip gecenini bilmedim. Yöne näme üçindir soñky alty aýym saklanyp-saklanyp geçýan yaly her name-de bolsa Ejemjandanam, Jerendenem dowamly hatlar gelensoñ gulluk wagtymyn gecmegine yardam berdi.Ine-de oymize ugramaly günem sabyrsyzlyk bilen gelip yetdi. Oýümize duydansyz yagday-da buşlukçy boldum gorsem sol gùn oymizde dogan- garyndaşlar, uyşipdir. Ejemin aydan diyenini beren günine gabatlap barypdyryn ekenim. Ulu şatlyk toý, ýüregimdäki alawlop duran söýgimi duyan ejem. Oglumjan seni yşk heseri alypdyr, yurek bagryñ dilipdir. Zõhre bilen Tahyryn bu söýgisini men saklamaýyn. Bar oglum saña rugsat gullukdan gelenini buşlap gayt.Ejemin bu diyen sõzine tolgunyp " hayt" eje utandyraýýañay, eje onda name men Jereniñ yanyna gitjek kän eglenmän geljek bolarn dp Jereni gõrmäge howlukýardym. Her zat edip gelenima duyduryp bildim, Jereniñ Begenç diyip 6 yaslyja yegeni bar. Sol mana yardam edaydi. Biri - birimizi yitirip tapan yaly bolup gujaklasdyk. Keypim diysen gowydy. Bizin soygimiz yene-de soygi deryasynda yùzùberdi:


text:
Hormatly Prezidentimiz Gurbanguly Berdimuhamedow “Täze zaman” ýaşaýyş toplumynyň täze tapgyrynyň çäklerinde bina edilen döwrebap ýaşaýyş jaýlarynyň, durmuş maksatly desgalaryň iri toplumynyň açylyş dabarasyna gatnaşdy.
Şanly waka mynasybetli bu ýere Mejlisiň başlygy, Ministrler Kabinetiniň başlygynyň orunbasarlary, harby we hukuk goraýjy edaralaryň, ministrlikleriň hem-de pudak edaralarynyň ýolbaşçylary, Aşgabat şäheriniň häkimi, jemgyýetçilik guramalarynyň we habar beriş serişdeleriniň wekilleri ýygnandylar. Ýurdumyzda işleýän diplomatik wekilhanalaryň baştutanlary we daşary ýurtly işewürler hem bu şatlykly dabaranyň şaýady boldular.
Halkymyzyň bagtyýar we abadan durmuşyny üpjün etmek, ýurdumyzyň şäherlerinde we obalarynda halkara ölçeglerine kybap düzümi döretmek milli Liderimiziň alyp barýan döwlet syýasatynyň ileri tutulýan ugry bolup, adam hakynda edilýän alada onuň esasyny düzýär. Aşgabatda hem-de ýurdumyzyň ähli sebitlerinde gurlan köpsanly täze binalar, ähli amatlyklary bolan ajaýyp ýaşaýyş jaýlary şol syýasatyň aýdyň nyşanlarydyr.
Türkmenistanyň Prezidenti Gurbanguly Berdimuhamedow bu ýere ýygnananlaryň şowhunly elçarpyşmalary astynda çagalar bilen bilelikde dabaraly ýagdaýda toý bagyny kesip, “Täze zaman” ýaşaýyş toplumynyň nobatdaky tapgyryny açdy we öý eýelerini jaý toýy bilen mähirli gutlap, olara täze öýde uzak we bagtyýar durmuş arzuw etdi.
“Täze zaman” ýaşaýyş toplumynyň çäginde köpsanly ýaşaýyş jaýlary, durmuş-medeni we beýleki maksatly desgalar bina edildi we birnäçe seýilgäh zolaklary guruldy. Dabaranyň çäklerinde milli Liderimiz ýörite bölünip berlen seýilgäh zolagynda bu şanly wakadan ýadygärlik hökmünde ýaş agaç nahalyny oturdyp, täze ýaşyl zolagyň düýbüniň tutulmagyna badalga berdi. Döwlet Baştutanymyzyň göreldesine eýeren ähli dabara gatnaşyjylar hem bu asylly işe höwes bilen goşuldylar.
Hormatly Prezidentimiz Gurbanguly Berdimuhamedow dabara tamamlanandan soň, täze jaýlara göçüp gelen ildeşlerimize ýene-de bir gezek saglyk, bagtyýarlyk we maşgala abadançylygyny arzuw etdi.
Çeşme: Türkmenistanyň Döwlet habarlar agentligi


text:
Sapporo
Sapporo Ýaponiýanyň ilaty boýunça bäşinji uly şäheri hasaplanýar. Ol Hokkaido adasynyň paýtagtydyr. 2007-nji ýylyň 1 -nji fewralyndaky maglumata görä, şäheriň ilatynyň sany 1 million 890 müňden geçýär. Ilatyň gürlügi bir inedördül kilometre 1686 adam düşýär. Şäher ýurduň esasy senagat we medeniýet merkezi hasaplanýar. Sapporoda iki sany ýokary okuw mekdebi bar. Şeýle hem Sapporo Hokkaýdo adasynyň şypahana ýeridir. Ol ýere ýylyň her paslynda dürli ýurtlardan jahankeşdeler gelýär. Şäher 1972-nji ýylda gyşky olimpiýa oýunlarynyň geçirilen ýeri hökmünde tanalýar. Şeýle-de her geçirilýän gar festiwaly şäheriň abraýyna abraý goşýar.
Şäher XIX asyrda Meýdzi döwründe gurulýar. Ol Kiotonyň gadymky bölegine meňzeş edilip gurlupdyr. Sapporoda oba hojalyk pudagy hem ösendir. Şäherde birnäçe iri senagat önümçilik kärhanalary işleýär. Şäherde gubernatorlygyň administratiw we hökümet binalary. şeýle hem Ýaponiýanyň iň abraýly uniwersitetleriniň biri ýerleşýär.
Şäheriň ykdysady mümkinçiliginiň 70 göterimi lomaý we bölek satuw söwdasy, jemgyýetçilik iýmiti we hyzmat pudagyna degişli senagat kärhanalary tutýar. Meselem, Susukino şatlykşagalaň meýdançasynda 4600-e golaý göwün açyjy jaýlar bar. Ol ýurtdaky iri göwün açyjy merkezleriniň biri bolmak bilen Ýaponiýanyň Las-Wegasy hasaplanýar.
Sapporonyň tebigatynyň gözellikleri daşary ýurtly jahankeşdeleriniň hem ünsüni çekýär. Her ýyl şähere 13 müň jahankeşde gelýär. Bu ýerde ýerlidir daşary ýurtly jahankeşdeler üçin ösen hyzmat ulgamy döredilipdir. Gyşyna jahankeşdeler gar festiwaly üçin gelýän bolsalar, ýaz we tomus pasyllarynda şäheriň muzeýlerini seýilgählerini we dürli sport desgalaryna aýlanyp görýärler.


text:
16 Şubat 2015 Pazartesi
Syýahatçylyk Diplomatiýasy
Ozal habar berlişi ýaly, geçen hepdede “Türkmenhowaýollary” döwlet milli gullugy täze howa gatnawlarynyň ikisini açdy – indi ýolagçylar Aşgabat bilen Kuala-Lumpur (Malaýziýa), Riga (Latwiýa) şäherleriniň arasynda ýola goýlan howa gatnawlarynyň hyzmatyndan peýdalanyp bilerler. Bu howa ýollary diňe bir türkmen-malaýziýa we türkmen-latyş söwda-ykdysady hem-de gumanitar gatnaşyklary işjeňleşdirmek bilen çäklenmän, eýsem, raýatlaryň bu dostlukly ýurtlaryň dynç alyş- şypahana merkezlerine syýahatçylyk gezelençlerini amala aşyrmaga giň mümkinçilik berer.
Hormatly Prezidentimiz Gurbanguly Berdimuhamedow Türkmenistanyň milli syýahatçylyk pudagynyň sebitleriniň durmuş-ykdysady ösüşindäki aýratyn ornuny belläp, bu ulgamda ýurdumyzyň içerki ösüşine hemmetaraplaýyn oňyn täsir etmäge, Garazsyz, Bitarap döwletimiziň parahatçylyk, dostluk hem-de hoşniýetli goňşuçylyk ýörelgelerini öňe sürýän ýurt hökmünde abraýyny ýokarlandyrmaga ýardam berýän kuwwatly binýadyň döredilendigini aýtdy.
Bu baradaky gürrüň “Syýahat” žurnalynyň nobatdaky sanynda ýurdumyzda 2015-nji ýylyň Bitaraplyk we parahatçylyk ýyly diýip yglan edilmegine bagyşlanan “Syýahatçylyk diplomatiýasy “açyk gapylar” syýasatynyň ugrudyr” atly makalada dowam etdirilýär.
Onda Türkmenistanyň dünýä döwletleri we halklary bilen ykdysady, ylmy we medeni gatnaşyklary giňeltmek babatynda geçen ýylda syýahatçylyk pudagynyň ösdürilmegine gysgaça seljerme syny berilýär, bu ulgamda bolup geçen esasy wakalar beýan edilýär. Bu pudagyň işgärleriniň Germaniýa, Awstriýa, Ýaponiýa, Koreýa Respublikasyna, Hytaýa, BAE, Türkiýä, Gruziýa, Belarusa we beýleki ýurtlara amala aşyran iş saparlary täze işewür gatnaşyklaryň ýola goýulmagyna, öňki hyzmatdaşlar bilen aragatnaşygyň görnüşlerini täzelemäge, häzirki zaman syýahatçylyk işlerini guramak boýunça tejribeleri alyşmaga ýardam berdi.
Ýurdumyza gelýän daşary ýurtly syýahatçylaryň hem sany barha artýar. 2014-nji ýylda Türkmenistanyň syýahatçylyk kärhanalary tarapyndan ýüz müňe golaý jahankeşdä syýahatçylyk hyzmaty edildi. Olar Ýewropadan, Aziýadan, Amerikadan gelýän syýahatçylyk toparlary we welosipedlerde hem-de awtomobillerde gezelenç etmegi halaýan kiçiräk toparlar we ýekelikde syýahat edýän adamlardyr.
Sport ugry Türkmenistanyň halkara syýahatçylygynyň täze görnüşine öwrülýär. Bu daga syýahat etmek, atly gezelenç etmek, indi bolsa ýahtada gezelençleriň we syýahatçylygyň beýleki köp görnüşleriniň hyzmatlarydyr. Sport janköýerleriniň ýörite toparlarynyň syýahatyny guramak ýene bir täze ugurdyr, ýurdumyzyň iri sport ýaryşlarynyň we çempionatlarynyň geçirilýän merkezine öwrülýändigini hasaba alanyňda bu syýahatçylyk ugrunyň geljegi uludyr, ýakyn ýyllarda bolsa ýurdumyzda Aziada -2017 geçiriler.
Ýurdumyzda üstünlikli amala aşyrylýan köptaraplaýyn özgertmeler dünýä ýurtlary bilen işjeň aragatnaşyklar arkaly dowam etdirlýär. Türkmenistanyň Prezidentiniň daşary ýurtlara amala aşyrýan saparlarynyň gerimi we dürli döwletleriň baştutanlarynyň ýurdumyza saparlary Watanymyzyň daşary syýasat strategiýasynyň köpugurlydygyny görkezýär, ýokary derejede geçirilýän gepleşikler durmuşa geçirilýän iri möçberli özgertmeleri ugur edilýändigini subut edýär. Şol gepleşikleriň gün tertibine syýahatçylygy ösdürmek meseleleri hem girizilýär.
Hormatly Prezidentimiz Gurbanguly Berdimuhamedow Hazaryň kenarynda häzirki zaman syýahatçylyk düzümini döretmegiň geljeginiň örän uludygyna daşary ýurt işewürleriniň ünsüni çekýär we döwlet Baştutanymzyň hut özi Türkmenistanyň ägirt uly syýahatçylyk kuwwatynyň tanyşdyryş çärelerine gatnaşýar.
Türkmen döwleti parahatçylyk we ynsanperwerlik ýörelgelrini yglan etmek we olary durmuşa geçirmek bilen, bu ýörelgeleri syýahatçylygy ösdürmek maksatnamasynda hem ugur edinip, işewürlik bähbitleri we ruhy gymmatlyklary utgaşdyrýar, dünýä syýahatçylyk giňişligine goşulyşmak boýunça iri möçberli taslamalary durmuşa geçirýär.
Žurnalyň şu gezekki sanynda çap edilen “Türkmenistan-Gruziýa: hyzmatdaşlygyň täze sepgitleri” atly makalada hem syýahatçylyk pudagy baradaky gürrüň dowam etdirilýär. Onda geçen ýylyň 15-nji dekabrynda hormatly Prezidentimiz Gurbanguly Berdimuhamedow bilen Gruziýanyň Prezidenti Giorgiý Margwelaşwiliniň Aşgabatda bolan gepleşikleriniň jemlerine garalýar.
Döwletara hyzmatdaşlygynyň beýleki esasy ugurlary bilen bir hatarda, ýokary derejede geçirilen duşuşygyň gün tertibine däp bolan medeni-gumanitar gatnaşyklaryň möhüm meseleleri hem girizildi. Syýahatçylyk pudagy ileri tutulýan ugurlaryň biri hökmünde görkezildi, Türkmenistanda we Gruziýada bu pudagy ösdürmäge aýratyn üns berilýär. Saparyň barşynda gol çekilen ikitaraplaýyn beýleki resminamalaryň hatarynda Türkmenistanyň Hökümeti bilen Gruziýanyň Hökümetiniň arasynda syýahatçylyk ulgamynda hyzmatdaşlyk hakyndaky Ylalaşyk bu ugurdaky hyzmatdaşlygyň täze binýadyny düzer hem-de iki halkyň taryhy we medeni mirasy bilen tanyşmak üçin täze mümkinçilikleri açar.
Žurnalyň sahypalary boýunça okyjy Gruziýanyň we onuň paýtagtynyň ajaýyp künjeklerine – gadymy galalara, ybadathanalara, belli tebigy ýadygärliklere we şypahanalara gyzykly gaýabana gezelenji amala aşyryp biler.
Türkmenistanyň taryhy ýadygärlikleri, özboluşly tebigy syýahatçylyk ugurlary, Garagumuň täsin künjekleri hem-de goraghana zolaklary, "Awaza" milli syýahatçylyk zolagy, ýurdumyzyň şypahanalary we sagaldyş merkezleri, halkymyzyň baý medeni mirasy, däp-dessurlary, türkmen milli tagamlary we beýlekiler gruziýaly syýahatçylaryň ünsüni özüne çeker.
Häzirki wagtda Köýtendag we Bathyz goraghanalaryny ÝUNESKO-nyň Bütindünýä mirasynyň desgalarynyň sanawyny goşmaga hödürlemek boýunça degişli resminamalar taýýarlaynyldy. Žurnalyň täze sanynda dünýä ähmiýetli ýadygärlikleriň sanawyna hödürlenilýän goraghananyň ajaýyp künjekleri hakynda gürrüň berýän makala çap edilýär. “Köýtendagyň rowaýatlary we syrlary” atly makalada bu künjegiň gaýtalanmajak we örän meşhur syýahatçylyk desgalary suratlandyrylýar, olaryň taryhy bilen baglanyşykly gadymy halk hekaýatlary beýan edilýär.
Žurnalda daşary ýurt okyjylaryny türkmen halkynyň däp-dessurlary bilen tanyşdyrmak dowam etdirilip, bu gezek nesilden-nesle geçirilip gelinýän ata-babalarymzyň ruhy wesýetnamasy bolan hoşniýetli goňşuçylyk ýörelgesi barada söhbet açylýar. Häzirki wagtda türkmen halkynyň myhmansöýerlik däpleri hem-de ynsanara gatnaşyklaryň medeniýeti täze many-mazmuna eýe bolup, ýurdumyzyň parahatçylyk söýüjilikli syýasatynda öz beýanyny tapýar.
Syýahatçylyk baradaky döwlet komitetiniň neşiri bolan žurnalda Türkmenistanyň döwlet, hem-de hususy syýahatçylyk kärhanalary bilen tanyşdyrýan makalalar-da çap edilýär. Olarda kärhanalaryň hödürleýän hyzmatlary we syýahatçylyk ugurlary, täze taslamalar we syýahatçylyk boýunça teklipler barada gürrüň berilýär. Žurnalyň bu gezekki sanynyň sahypalarynda “Ahalsyýahat” döwlet kärhanasynyň we “Owadan-syýahat” hususy kärhanasynyň syýahatçylyk gatnawlary barada türkmen we daşary ýurt syýahatçylary üçin gyzykly maglumatlary habar berýän makalalar çap edilýär. Bu neşiriň türkmen, iňlis we rus dillerinde çap edilýändigi, onuň biziň ýurdumyzyň okyjylarynyň, şeýle hem daşary ýurt okyjylarynyň arasynda hem uly gyzyklanma döretmegine ýardam edýär.
Gyş pasly tomusky dynç alyş möwsümini gyzykly hem-de peýdaly guramagyň meýilleşdirilýän döwrüdir. Tomsuna dynç alýanlaryň müňlerçesi "Awaza" milli syýahatçylyk zolagynda zähmet rugsadyny geçirmegi arzuw edýärler, bu ýerde ýokary amatlyklary bolan myhmanhanalaryň onlarçasy bar. Olaryň hatarynda “Ahal” sagaldyş-dyns alyş merkezini görkezmek bolar, bu myhmanhana barada ýörite makala ýerleşdirilýär.
Syýahatçylyk pudagyny meýilleşdirmek we netijeli guramak, bu ulgamda telekeçilik başlangyçlaryny döwlet tarapyndan yzygiderli goldamak hem-de höweslendirmek iň gowy dünýä tejribesini işjeň özleşdirmek we ornaşdyrmak esasynda ýola goýulýar. “Dürli ýurtlardan gowşan habarlar” diýen umumy sözbaşy astynda syýahatçylyk pudagyndaky täzelikler we gyzykla wakalar hakynda habar berilýär.
Däp bolşy ýaly, žurnalyň bu sany “Dünýä täsinlikleri” atly umumy sözbaşy bilen çap edilýän makala bilen tamamlanýar. Onda okyjylar Bolgariýadaky örän täsin we tebigatyň döreden özboluşly ýeke-täk gowagy bilen tanyşdyrylýar, bu gowak täsinligi bilen köpsanly jahankeşdeleri özüne çekýär.
Žurnalda ýerleşdirilen suratlar, bezelişi çap edilen makalalaryň has-da gyzykly okalmagyna we häzirki döwrüň öňdebaryjy neşir önümi hökmünde okyjylara ýetirilmegine oňyn täsir edýär.
Türkmenistanyň Syýahatçylk baradaky döwlet komtetiniň hünärmenleri täze syýahatçylyk ugurlaryny açmak babatynda öz daşary ýurt kärdeşleri bilen gepleşikleri geçirýärler. Aşgabat - Kuala-Lumpur aralygynda täzelikde ýola goýlan howa gatnawy hem bu ugurda täze mümkinçilikleri açýar, onuň ilkinji uçuşy 12-nji fewralda amala aşyryldy. Häzirki wagtda Malaýziýada biziň ýurdumyza syýahatçylyk tapgyrlaryny guramak baradaky mesele ara alnyp maslahatlaşylýar, Türkmenistanyň wekillekri syýahatçylyk işewürligi boýunça diňe bir Malaýziýanyň tejribesini öwrenmek bilen çäklenmän, eýsem öz ýurdumyzyň myhmansöýerlik hem-de syýahatçylyk pudagynyň mümkinçilikleri bilen daşary ýurt kärdeşlerini tanyşdyrýarlar.
Kaydol: Kayıt Yorumları (Atom)


text:
“The Daily Telegraph”-yň habar bermegine görä, Artur Konan Doýlyň dünýä belli aňtawçy Şerlok Holms barada ýazylan “Tans edýän adamyň başdan geçirenleri” atly belli hekaýasynyň golýazmasy Tehas ştatynyň Dallas şäherinde 18-nji aprele çenli dowam etjek “Heritage” auksionynda 0,5 million dollara satuwa çykarylar.
Bu detektiw hekaýa 1903-nji ýylda “Strand Magazine” žurnalynda neşir edilip, 10 ýyldan soň, ilkinji hekaýalar ýygyndysy neşir edilenden soň, uly seslenme tapýar. Bu “Şerlok Holmsuň gaýdyp gelmegi” tapgyrynda neşir edilen 13-nji detektiw eserdir. Golýazma awtor tarapyndan girizilen ähli bellikleri we düzedişleri, şeýle hem onuň öz eli bilen çeken tans edýän adamyň suratyny öz içine alýar. Bu pikiriň ýazyjyda Norfolkedäki “Hill House” myhmanhanasynda bolanda ýüze çykandygy we şonda ol öz zehinine hormat goýýanlaryň kitaplaryna gol çekende, kitabynyň arasyna goýlan çagalaryň şekili ünsüni çekendigi aýdylýar.
Artur Konan Doýl özüniň düzedişli we suratly golýazmasyny 1918-nji ýylda satyp, onuň serişdelerini “Gyzyl Haç” gaznasyna geçirýär. Golýazmanyň häzirki eýesi ony Tehasda kitap söwdagäri bolup işlän kakasyndan miras alýar.
“The Daily Telegraph”-yň habar bermegine görä, Artur Konan Doýlyň dünýä belli aňtawçy Şerlok Holms barada ýazylan “Tans edýän adamyň başdan geçirenleri” atly belli hekaýasynyň golýazmasy Tehas ştatynyň Dallas şäherinde 18-nji aprele çenli dowam etjek “Heritage” auksionynda 0,5 million dollara satuwa çykarylar.


text:
Eýran içalyçylykda aýyplanyp 10 ýyl türme tussaglygyna höküm edilen Birleşen Ştatlaryň raýatynyň şahsyýetini mälim edip, onuň Prinston uniwersitetiniň 37 ýaşly barlagçysy Xiyue Wangdygyny aýtdy.
Eýranyň sud ulgamynyň “Mizanonline” atly resmi websaýtynyň 16-njy iýulda beren maglumatyna görä, Hytaýda doglan Wang Eýrandan gitjek mahaly, ýagny 2016-njy ýylyň 8-nji awgustynda tussag edildi.
Maglumatda Wangyň Birleşen Ştatlaryň we Britaniýanyň guramalary, şol sanda Prinston, ABŞ-nyň Döwlet departamenti, Garward uniwersiteti we Britaniýanyň instituty üçin “örän gizlin makalalary” ýygnamak baradaky “syzyp geçme proýektiniň” bir bölegidigi aýdylýar.
Birleşen Ştatlaryň Döwlet departamenti özüniň “Eýranda tussag edilen ABŞ raýaty Xiyue Wang bilen baglanyşykly maglumatlardan habarlydygyny” tassyklaýan beýanaty çap etdi.
“Biz Eýranda adalatsyz tussag edilen ähli ABŞ raýatlarynyň öz maşgalalarynyň ýanyna dolanyp bilmegi üçin, olaryň dessine azatlyga goýberilmegine çagyrýarys” diýlip, Birleşen Ştatlaryň Döwlet departamentiniň beýanatynda bellenilýär.


text:
2014-nji ýylda Ukraina tarapdar demonstrantlar bilen Orsýete tarapdar protestçileriň arasynda bolan çaknyşyklarda ölen 48 adamy ýatlamak boýunça dabaralaryň geçirilmegine taýýarlyklar görülýän mahaly, Gara deňziň kenaryndaky ukrain port şäheri Odesada howpsuzlyk çäreleri güýçlendirildi.
2-nji maýda Kulikowo meýdanynyň we Kärdeşler arkalaşygy binasynyň golaýynda 1 müňden gowrak polisiýa we howpsuzlyk ofiseri ýerleşdirildi. Bu ýerde mundan dört ýyl öň ýowuz çaknyşyklar bolupdy.
Odesa regional polisiýa departamenti adamlaryň bu territoriýa diňe metaly anyklaşdyrýan gurallar arkaly barlanandan soňra geçip biljekdigini aýtdy.
Ukrainanyň Milli howpsuzlyk gullugy (SBU) çaknyşykda ölenleriň hatyrasyna geçirilýän çärede kommunist we nasist simwollary ulanmagyň gadagan edilendigini mälim etdi.
Regional polisiýa Odesanyň köçelerine Milli gwardiýanyň we polisiýanyň 2,500 agzasynyň patrullyk edýändigini aýtdy.


text:
Mysal üçin, aýdalyň, 6479x7=? Şu amaly hasaplamak üçin size bary-ýogy dört sekunt berilýär. Hawa, ýalňyş eşitmediňiz! Siz bu hasaplamanyň jogabyny goşar sagadyňyzyň sekunt sanaýan uly dili dört ädim ätýänçä tapyp bilersiňizmi?
Seýran barada birinji gezek eşdenimde men hem edil siz ýaly: “Mümkin däl!” diýipdim. Ýöne mümkin eken. Hawa, şeýle zehin bar. Ol köpeltmek bilen baglanyşykly matematiki hasaplamalaryň ussady. Diňe köpeltmek bilenmi? Ýok, diňe köpeltmek däl. Uly belgileri sanlary bary-ýogy dört sekuntda köpeldip durka, biz onuň iki sany üç belgili sany biri-biriniň üstüne şol sekundyň özünde goşup berýändigini aýdyp hem oturjak däl. Ýöne, ine, siz bu maglumaty hem öwrendiňiz! Özi barada has köp maglumaty bolsa, üýtgeşik ukybyň eýesi, Halkara türkmen-türk uniweristetiniň uçurymy, häzir bolsa ýaş nesle iňlis dili boýunça bilim berýän bilim işgäri Seýran Nuryýewiň hut öz dilinden eşdeliň!
-Seýran, seniň ukybyň barada men-ä öňden bäri habarly! Ýöne şeýle-de bolsa, men saňa entegem haýran. Öňem telim ýola beren sowalymy ýene bir gezek gaýtalaýanym üçin gaty görme! Bu hasaplamalaryň biri syry barmy ýa-da şahyrlaryň kalbyna ylham gelşi ýaly, hasaplamalaryň jogaby seniňem beýniňe niredendir bir ýerden uçup geläýýärmi?
-Men ýene bir gezek iki soragyňa-da “Ýok” diýip jogap berýän. Ylmyň juda ösen zamanasynda ýaşaýarys. Şonuň üçin hem käbir çylşyrymly hasaplamalara çenli aňsat hasaplamagyň ýollary tapyldy. Ýöne men olaryň birini hem öwrenmedim. Öwrenjek hem bolamok. Hasaplamalara “hile” salyp, çalt jogap tapyp bilmek zehini küteldýär diýip düşünýärin. Şonuň üçin menem bu hasaplamalaryň hiç hili syrynyň ýokdugyny ýene bir gezek aýtmaly bolýaryn. Niredendir bir ýerden beýnime uçup gelýän jogap hem. Ähli zady uzak ýyllaryň türgenleşiginden soňra ele aldym diýsem, has dogry jogap bolar.
-Aýdýanlaryňdan çen tutsaň-a sen has kiçikäň hasaplamalar bilen gyzyklanyp başlana meňzeýäň.
-Kiçikäm, ýöne has kiçikäm däl. Baryp ikinji synpda öwrenen köpeltmek jedwelimiz altynjy synpa gelenimizde meni has özüne çekip başlady. Birnäçe wagtlap türgenleşip, 0-dan 10-a çenli ähli sanlary bir belgili sanlara sakynman köpeltmegi ele aldym. Elbetde, köp zähmeti talap etmedi. Ýöne näme-de bolsa, bu ilkinji ädimimdi. Soňra hasaplamalar barada has kämilleşmegi ýüregime düwdüm we iki belgili sanlary bir belgililere sakynman köpeldip bilmek üçin türgenleşdirm. Iki belgililerden soňra, üç belgililere, soňra-da dört belgililere geçdim.
-Ýöne näme üçin iki belgili bolsun, üç ýa dört belgili bolsun, ähli sanlary diňe bir belgili sanlara köpeldýäň (3847x8=? görnüşde)? Ikinji sany biraz ulaltmak niýetiň ýokmy?
-Ine, başdaky beren sowalyň jogaby şu ýerden hem gelip çykýar. Eger men haýsydyr bir “syr” arkaly hasaplaýan bolsam, “syralaryň” galan böleklerini hem ele almaga çalşardym. Ýöne görşüň ýaly, has köp belgili sanlary bada-bat köpeldip bilemok. Diýmek, entek türgenleşigim ýeterlik derejede däl. Ýöne şu soragy berjekdigiňi öňünden bilen ýaly, üç belgili sany iki belgili sana bada-bat köpeltmek barada türgenleşýän. Enteg-ä netije o diýen gowy däl. Dogry jogaby tapmak üçin ýedi-sekiz sekunt dagy wagt gerek bolýar. Käte bolsa, beren jogaplarym hem ýalňyş çykyp bilýär. Ýöne munuň başaryp bolmajak zat däldigine hem gözüm ýetdi.
-Edil häzir bada-bat nähiliräk hasaplamalara jogap berip bilýärsiň?
-Üç belgili sany bir belgili sana üç sekuntda köpeldip bilýän. Dört belgili sany bir belgilä köpeltmegim üçin bolsa, ýene bir sekunt gerek bolýar. Mundan başga-da iki sany üç belgili sany biri-birine goşmak üçinem üýtgeşik wagt gerek däl. bary-ýogy iki-üç sekunt ýeterlik.
-647+834=?
-1481 (Bada-bat jogap beren gürrüňdeşim ýylgyrýar)
-Bada-bat hasap bilmegiň durmuşda kän ýerde peýdasy-ha degýändir.
-Şu hasaplamalary öwrenenimden soňra, meniň üçin matematikada esasy zat köpeltmek ýaly bolup dur. Çalt hasaplamalarymyň durmuşda gaty kän ýerde peýdasy degýär. Esasan hem söwda edenimde.
-Çalt hasaplamalary mundan beýläk kämilleşdirmek hakynda-da pikirlenýäsiň, elbetde!
-Hawa, mysal üçin edil häzir kimdir biri hasaplamany ýatdan aýdanynda beýnime biraz agram düşýär. Ýöne haplamalry ýazgyly ýagdaýyny görenimde jogap bermegi has-da çaltlandyryp bilýärin. Diýmek, men entegem kämilleşmeli. Hasaplamalar ýatdan berlende-de edil ýazylgy duranynyňky ýaly ýeňillik bilen hasaplap bilmeli. Onsoňam çalt bölmegi we kök almagy öwrenjek bolýaryn.
-Olaram öwreneňsoň, seniň bilen ýene söhbetdeş bolarys. Saňa mundan beýläk hem okuwyňda-da, durmuşyňda-da üstünlik arzuw edýäris. Ýöne hoşlaşmankak ýene bir soragym bar.
-Iki gulagymam sende.
-4395-i 8-e köpeltseň näçe bolýar?
-35160
-Berekella, sag bol, Seýran! Ýene bir gezek uly üstünlikleri arzuw edýärin!